Diktaduraren kultura : Hamaika Bide Elkartea\nJose Angel Ascunce irakasleak liburu berria plazaratu du, “Sociología cultural del franquismo (1936-1975). La cultura del nacional-socialismo”, asmo handikoa eta gomendagarria den lana. Obraren oinarria Espainiako II. Errepublikaren kulturan bizi izan zen pizkundetik abiatzen da, ondoren nazional-katolizismo delakoaren kultura aztertzeko, frankismoarena alegia. Eta kultura ofiziala esaten dugunean, etiketa horretan ez dira disidentzien kultura-lanak kokatzen, esaterako erbesteko sortzaileena: ikuspuntu hori, hain zuzen ere, idazlea dagoeneko prestatzen ari den hurrengo liburu baterako geldituko baita.\nJose Angel Ascuncek berak dioenez aztertu duen gai hau ez da batere erraza. Batetik, bizirauteko, erregimena egoera historiko desberdinetara egokituz joan zen. Bestetik, garaiko sortzaileak ez zeuden kontraesanetatik libre. Horrela, erabat frankista izan zitekeen egile batek disidentziaren barruan koka daitezken lanak sor zitzakeen. Hori izan zen adibidez Camilo José Cela eta La familia de Pascual Duarte liburuaren kasua: Cela, frankista ezaguna izanik, liburu horrekin erregimenaren parametroetatik kanpo kokatu zen eta hori gerra ondorengo lehen urtetan, 1942an.\nNazional-katolizismoaren kulturak, oraindik ere bizirik darraion fenomenoa, mekanismo desberdinak erabili zituen gizartean finkatzeko eta inposatzeko. Hasteko, Jose Angel Ascuncek “ordena berria”ren mekanismo juridikoak aztertu ditu, armen indarrez inposatutako egoera berriari bere legaltasunaren itxura eman nahi zion lege multzoa. Hortik abiatuta, ondoren, errepresioaren mekanismoak, diktaduraren ideologiara erakartzeko mekanismoak eta errealitate hilgarri horren aurrean ihes egiteko mekanismoak.\nErrepresioaren mekanismoen kapituluan errepresio fisikoa aztertzen du, informazioaren eta horren manipulazioaren gerra, garbiketa politikoaren epaitegiak, zentsura, etab., ideologikoki gizartean hiritarren gaineko kontrol gogorra ezartzeko. Azken buruan, “biolentzia, eta haren ondorioa den beldurra, politika frankistaren ezaugarri nagusietariko bat izan zen” (208). “konfrontazio irekiaren eta erraietako biolentziaren egoera bati erantzuteko, irtenbide moduan ezereztatze fisikoa eta kulturala ezarri ziren” (208). Ascunceren hitzetan, “izua ezartzea eta doktrinatzea nazional-katolizismoaren kulturaren oinarri nabarmenak ziren” (238).\nBaina errepresioa ez zen nahikoa. Aldi berean, erregimenak “erakartzeko mekanismo psikologikoak” martxan jarri zituen, hau da, jendea haien ideietara hurbiltzeko metodoak (239). Ikuspuntu horretatik ezinbesteko oinarriak ziren eskola, prentsa, haurrei zuzendutako komikiak, ikus-entzunezko komunikabideak eta literatura. Horiekin guztiekin batera egileak “ideologizazio baliabide subliminalak” azpimarratzen ditu (241). Baliabide horiek ez dira arrazoiaren bidez zabaltzen, subkontzientearen bidez baizik; hau hobeto azaltzeko adibide desberdinak aztertu ditu, esaterako, egunkarien mantxetak. Egunkarien izenak ez ziren kasualak eta, egunerokotasunean kokatuta zeuden egunkarien bidez, ohikoak egiten zituzten erregimenaren oinarrizko kontzeptuak: Unidad, El Porvenir, La Voz de España, Arriba… Hitz hauek horrela topikoak bihurtzen ziren, gizarteak onartutako kontzeptuak, inork zalantzan jarriko ez zituenak (242). Beste baliabide subliminala frankismoaren eta erlijioaren sinboloen nonahikotasuna zen. Diktadorearen erretratua eta gurutzea, esaterako, zigiluetan eta guzti agertzen ziren; ezinezkoa zen haiengandik ihes egitea.\nAzkenik, egileak ihesbie emozionalaren mekanismoak ikertu ditu, hau da, “ideologizazio programa ofizialen aurka ez jarri gabe, programa horietatik kanpo kokatzen ziren estimulu eta erantzun multzoa” (431); hauei esker pertsonek errealitatetik ihes egin zezaketen. Masa-literatura horien arteko genero nagusia ihesbide-literatura zen. Genero horri eskainitako atalean Ascuncek hiru izen nabarmentzen ditu: Corín Tellado, Marcial Lafuente Estefanía eta José Mallorquí. Oso ezaugarri desberdinez, antzerkia dugu, Adolfo Torrado, Alfonso Paso izenekin; kapitulu berezia “El teatro Chino de Manolita Chen” barietate-espektakuluak mereziko luke. Arte dramatikoaren adarra irrati-eleberri melodramatikoak izango genituzke; saio horiek irrati-kate nagusien programazioko ordu nagusiak betetzen zituzten; esparru horretan Guillermo Sautier Casaseca egile gurtua gailentzen zen.\nEgileak berak horrela laburtzen du liburuaren tesi nagusia: “Nazional-katolizismoaren kultura, izaera totalitarioa duten kultura guztiak bezala, ez da kultura laua eta gardena, nahiz eta bere enuntziatu ideologikoak sinpleak izan. (…) Osagarriak diren hiru aurpegirekin funtzionatzen du (…) Lehenengo aurpegia izuaren kultura deritzonak osatzen du; bigarren aurpegia doktrinamenduaren kulturak eta hirugarrenik hutsalkeriaren kultura agertzen da” (497).\nOrokorrean, interes handiko lan baten aurrean gaude. Orri horietan, hausnarketa teorikoekin batera adibide eta pasadizo ugari aurkituko ditugu eta, horri esker, liburua atsegin handiz, batzuetan nostalgia apur batekin, irakur daiteke. Baina horren gainetik gure inguruan oraindik bizirik darraion kultura baten deskribapena topatuko dugu, gerra garaileen kultura. Hurrengo liburuaren esperoan gelditzen gara, aldi berean, Jose Angel Ascunceren liburua goraipatuz. Ez zen erraza izango hark objektibitatetik egin duen lan zehatza eta sakona burutzea, are gutxiago azken hamarkada hauetan diktadura idealizatzeko eta bere benetako izaera desitxuratzeko egiten diren saiakerak kontuan hartuta, diktadorea bere herriaz arduratzen zen “aitona paternalista” bat izango balitz bezala; horrela, noski, beldurraren gainean eraikitako erregimen krudela eta zitala ahaztuko dugulakoan, frankismoaren benetako izaera ezkutatu nahian. Hori guztia ez ahazteko, benetan beharrezkoak dira hau bezalako liburuak.\nJose Angel Ascunce: Sociología cultural de franquismo (1936-1975). La cultura del nacional-socialismo. Madril: Biblioteca Nueva Argitaletxea, 2015. ISBN: 978-84-16345-10-6.


Arriaga antzokiak "Konpromisoa" komedia aurkeztuko du\nJoseba Apaolaza, Ramon Agirre eta Zuhaitz Gurrutxaga aktoreek Philippe Claudelen lanaren euskarazko egokitzapena taularatuko dute.\nJoseba Apaolaza, Zuhaitz Gurrutxaga eta Ramon Agirre. Argazkia: Anaritz Rubio Aprea.\nJoseba Apaolaza, Ramon Agirre eta Zuhaitz Gurrutxaga aktoreek “Konpromisoa” komedia oholtzaratuko dute ostegunean, otsailak 4. Bilbon, Arriaga antzokian, Philippe Claudel frantses idazlearen lanaren euskarazko egokitzapena.\nMartin Agirre arduratu da testua egokitzeaz, eta Begoña Bilbao Lejarzegi da zuzendaria, Arriagak ohar batean azaldu duenez.\nEszenografiaren arduraduna Asier Sancho Senosiain da, eta musika Haritz Leteren lana izan da. Hiru aktoreek “une komikoak eta emozio karga handikoak tartekatuko dituzte”.\n“Konpromisoa”n, bi lagun ikusiko ditugu, aspaldiko bi lagun, Arriagatik aletu dutenez. Horietako batek arazo ekonomikoak ditu eta bere apartamentua saldu beharra du, bai ala bai. Pisua erosi nahi duen batekin tratua egiteko geratu da, eta lagunari etortzeko eskatu dio.\nEroslearen zain daude. Eroslea da edo engainatuko duten inuzentea? Itxaroten ari direla, denak normala dirudi, baina bat-batean lagunak liskarrean hasten dira eta aspalditik gordeta zituzten gaitzespenak aterako dira. Erosleak amore ematen ez duten bi lagunen arteko kontu garbiketa ikusten du. Zein izango da bere egitekoa?


Irekia Eusko Jaurlaritza - Gobierno Vasco :: Istripu bat izandako ibilgailuak azkar erretiratzeko zerbitzu berri batek zirkulazioa bizkortuko du uda honetatik aurrera\nIstripu bat izandako ibilgailuak azkar…\n<img src="https://www.irekia.euskadi.eus/uploads/cover_photos/6761/original/011.jpg" style="max-width:100%" alt="Istripu bat izandako ibilgailuak azkar erretiratzeko zerbitzu berri batek zirkulazioa bizkortuko du uda honetatik aurrera" />\nIstripu bat izandako ibilgailuak azkar erretiratzeko zerbitzu berri batek zirkulazioa bizkortuko du uda honetatik aurrera Iturria: Irekia\nPublizitate-kanpaina batek gidari gazteak ohartaraziko ditu alkoholaren arriskuen inguruan\nA-8an istripu bat izandako ibilgailuak premiaz erretiratzeko zerbitzu berri batek bide nagusi honetan auto-ilarak gutxitzeko eta hala, zirkulazioa bizkortzeko balioko du. Bereziki gidari gazteenei zuzendutako publizitate-kanpaina batek alkohola edan ostean ibilgailu bat hartzearen arriskuaz ohartaraziko du. Hauek dira Rodolfo Ares Herrizaingo sailburuak eta Amparo López Trafiko zuzendariak, udako trafiko denboraldiaren hasiera dela eta, Euskadiko Trafikoa Kudeatzeko Zentroan emandako prentsaurreko batean aurkeztu dituzten nobedade anitzetako bi.\nUdan, bi trafiko-fluxu ezberdin gainjartzen dira euskal errepideetan, euren efektuak batzen direla. Alde batetik, Europa kontinentaletik, Penintsulatik igarota, Afrikako iparraldera doan nazioarteko trafikoa daukagu (joan den urteko ekaina eta iraila artean, 1.700.000 iragaitzazko ibilgailuk zeharkatu zuten gure autonomia erkidegoa) eta, bestalde, euskal gidari propioek udako irteera eta itzuleran sortzen duten zirkulazioa eta hondartzetara zein jaietan dauden herrietara joateko barne-desplazamendu anitzak dauzkagu.\nSailburuak eta Zuzendariak azaldu duten moduan, aurten datorren uztailaren 1ean hasiko da Euskadin udako trafiko-operazio berezia eta irailaren hasierara arte iraungo du. Trafiko-intentsitate nagusia, opor-irteerari begira, uztailaren 21etik 25era eta uztailaren 28tik 31ra emango dela aurreikusten da. Itzulerari dagokionez, jario garrantzitsuak espero dira abuztuko azken hiru asteburuetan zehar.\nBizkortasun gehiago bide nagusietan\nGidarien segurtasuna eta bide-sareko arintasuna bermatzeko, Ertzaintzako Trafiko Unitateetako ia 500 agente egongo dira errepideetan; gainera, polizia-etxeetako beste hiru mila ertzain eta Udaltzaingoetako hainbat kideren laguntza izango dute.\nGiza-bitarteko hauen hedapenak A-8ko (euskal bide nagusia) zirkulazioaren bizkortasuna hobetzeko martxan jarriko diren bi zerbitzu berrien errefortzua izango du. Ugaldebieta eta Liendo artean ohiz irekitzen den irteerako bide itzulgarriarekin batera (puntako egun eta orduetan arintasuna nabarmenki hobetzera lagundu du), A-8an ibilgailuen erretiratzea bizkortzeko zerbitzu berri bat ere ezarriko da uda honetan.\nTrafiko Zuzendaritzak kontratatutako hiru garabi zainketa lanak egiten egongo dira etengabe A-8ko ordutegi eta puntu gatazkatsuenetan istripu edo aberia bat izandako ibilgailuak ahalik eta lasterren erretiratzeko. Udal ibilgailu-gordailuetara eramango dituzte ibilgailuak, Zuzendaritzak eta udalek sinatutako akordio baten arabera, eta horrela, galtzadaren blokeatzea ekidingo da. Basauriko korapilotik Kantabriako mugara arte doan A-8ko tartean (Bilbo Handiko perimetroa barne, auto-ilara handiak eragiten dituzten istripu ugari ematen baitira zonalde horretan) banatutako hiru puntu estrategikotan kokatuko dira garabiak.\nZerbitzua izaera esperimentalarekin hasiko da uztailaren lehen astetik; udan jarri da martxan urteko denboraldi bereziki gatazkatsu honetan arintasun gehiago lortzeko indarrean dauden neurri orokorrei laguntzeko.\nZaintze eta segurtasun gehiago\nAurreko edizioetan bezala, Ertzaintzako Helikopteroen Unitateak bere aireontziak (bideo-kamerez hornituta) jarriko ditu eskura aurten irteera eta itzulera operazioetan, airetik zaintze-lanak egiteko, Trafikoa Kudeatzeko Zentroan operatiboa zuzentzeko arduradunekin etengabe harremanetan egongo direla. Hegaldiak uztailaren azken asteburuan eta abuztuko hirugarren eta laugarren asteburuetan egingo dira.\nAurreko udetan gertatu den moduan, alkoholemia kontrol bereziak ezarriko ditu Ertzaintzak jai nagusietara joateko errepideetan eta orduetan, mozkorkeria egoeran dauden gidariek gainontzeko erabiltzaileak arriskuan jartzea ekiditeko. Alkohol-prebentzio kanpaina honen lehen zatia uztaileko lehen hamabostaldian garatuko da, bereziki San Fermin jaietan zehar, eta martxan jarriko dute berriro ere abuztuaren 2an, hilabete osoa iraungo duela, herri-jai gehienekin bat egiteko.\nDispositiboaren barnean, halaber, Trafikoa Kudeatzeko Zentrotik seinaleztapen-neurriak indartuko dira gidariei mezuak bidaltzeko panelekin, besteak beste, auto-ilara eta istiluez edo ibilgailu astunei dagozkien murrizte-neurriez informatuko da (www.trafikoa.net webgunean ere dago eskura informazio hori). Seinaleztapen-panel bereziak ere jarriko dira Portugal edo Magrebera joaten diren gidari atzerritarrentzat zein, izaera orokorrarekin, zirkulazioa arintzeko lotura nagusietan egiten diren behin-behineko aldaketen berri emateko.\nEra berean, 011 Trafiko Informazio telefono berriak informazioa eskainiko dio erabiltzaileari euskaraz, gaztelaniaz eta beste hizkuntzetan, data hauetan Euskadiko errepideetatik mugitzen diren euskal gidarien eta bisitari anitzen beharrizanak osatzeko.\nUda honi begira eta aurreikusitakoa kontuan izanda, honako tarte hauetan izango da zirkulazio-dentsitate handiena: A-8an Kantabriara irteera eta Biriatuko mugako tartea, eta Araban AP-8tik eta A-1 autobiatik (Armiñonen) AP-1 autopistara sarrerak eta N-622 autobiatik A-1 autobiara lotura Gasteizen. Itziar eta Hernaniko zerbitzuguneetan ere auto-ilarak eman ahal izango dira, gasolina hartu nahi duten ibilgailuen eraginez. Auto-ilara posibleak minimizatzeko, patruilak indartuko dira eta konoak erabiliko dira trafikoa balizatzeko eta ordenatzeko.\nEzbehar-kopuruari dagokionez, biktimen kopuruak joera onuragarria jarraitzen du EAEn: 2011ko lehen sei hilabeteetan % 7 jaitsi da hildakoen kopurua eta % 16 zauritu larrien kopurua. Udari dagokionez, 2010eko uztaila eta abuztuan 1.232 istripu egon ziren, aurreko urteko sasoi berdinean baino % 16 (1.464) gutxiago. Bost pertsona hil eta 53 zauritu larri egon ziren (aurreko urtean, 5 eta 87 egon ziren, hurrenez hurren).\nOpor-sasoiarekin bat eginez, Eusko Jaurlaritzako Trafiko Zuzendaritzak sentsibilizazio kanpaina berri bat jarri du martxan, oraingoan, gidari gazteenei zuzenduta.\nOporretan, esperientzia gutxiago duen gidarien segmentu honek gehiago erabiltzen du ibilgailua. Gidatzearen arriskuetara sentikorragoak izatea lortzeko eta alkohola zein beste substantzia batzuk hartuta arrisku-faktoreak biderkatzen direla onartzeko, Trafikok kanpaina espezifiko bat ("Zure autoan edo nirean") jarri du martxan, umore garratz klabean diseinatuta, baina arinkerien eraginak argi eta garbi utzita. Datorren uztailaren 1ean hasiko den kanpaina euskarri ezberdinetan garatuko da, horien artean, komunikabideak eta leku publikoetan jarritako kartelak. 375.000 euro inguruko interbentzio bat suposatuko du.\nHerrizaingo arduradunek, prentsaurrekoari amaiera emateko, gidariak ohartarazi dituzte kontuz ibiltzeko. Portaera zuhurtziagabeak ekidin behar direla eta segurtasun propioan, gurekin daudenen segurtasunean eta gainontzeko erabiltzaileen segurtasunean pentsatu behar dela gogoratu dute. Oporretako bidaietan modu erlaxatuan gidatu behar da, ez da tarte oso luzez gidatu behar, atseden hartu behar da, edari alkoholikoak ezabatu behar dira eta tarte zein ordu gatazkatsuak ekidin behar dira. Sailburuak eta Trafiko Zuzendariak Euskal errepideetan uda modu onuragarrian garatzearen aldeko apustua egin dute eta horretarako, guztion kolaborazioa eskatu dute.\nkartela.pdf 1 MB (application/pdf)


Basamortutzea, Europarako bidean | Gizartea | Berria\nBasamortutzea, Europarako bidean\nBioingeniaritza teknikak abian dira lurraren idortzeak dakartzan arazoei aurre egiteko. Nolanahi ere, alor horretako adituak kezkatuta daude klima aldaketak ez ote duen egoera okertuko\nDesertifikazioak kinka larrian jar dezake planetaren bioaniztasuna; irudian, Bardeako paraje idorrak. J.MANTEROLA / ARP\nLurra planetaren lurrazalaren laurdena desertifikazioak jota dago. Guztira, 3.600 milioi hektarea inguru dira, eta kopuru horri urtero 12 milioi hektarea gehitu behar zaizkio. Hain zuzen ere, Euskal Herriaren neurria bost aldiz biderkatzen duen tamainako eremu bat idortzen da urtero. NBE Nazio Batuen Erakundeak emandako datuen arabera, 1.000 miloi bat lagunek pairatzen dute zuzenean egoera hori. Lurzoru egartsuari begira daude. Izan ere, basamortutzeak bioaniztasunaren galera dakar ezinbestean, eta nekazaritzaren eta elikaduraren alorrean ere ondorio larriak ditu. Bereziki, Afrikan du eragin handiena arazo horrek, baina populazioaren gorakadak eta klima aldaketak ekarri dute basamortutzea ohiko lurralde horietatik harago ere hedatzea. Egoeraz ohartarazteko, NBEk basamortutzearen eta lehortearen aurka borrokatzeko nazioarteko eguna finkatu zuen, 1994an. Ekainaren 17an izango da aurten; Ez da ogirik neke gaberik. Lurzoru osasuntsuetan inberti dezagun leloa izango du aldarri.\nIberiar penintsulan ere basamortutzea ate-joka dago, batez ere hego-ekialdean, eta zenbait aditu klima aldaketak arazoa areagotuko duen beldur dira. Hala uste du, esaterako, Jose Luis Rubio Delgado ingeniari agronomoak. Valentziako (Herrialde Katalanak) Basamortutzea Ikertzeko Zentroaren sortzailea da Rubio, eta urte ugari daramatza arazoari aurre egiten. «Basamortutzearen oinarria prozesu biofisikoetan dago, hala nola meteorologia, ura, topografia edota landaredia; baina gizakion eragina ere funtsezkoa da», ohartarazi du.\nEstazio esperimentalak erabiltzen dituzte higadurak eta basoetako suteek lurzoruan duten eragina aztertzeko, baina beren lanaren zati handi bat lurraren ajeak konpontzera bideratuta dago. «Lurzoruaren baldintza fisikoak, kimikoak eta biologikoak hobetzen saiatzen gara». Zeregin horretan, ordea, teknologiak atzerako bidea hartu du, eta, orain dela gutxira arte, ohikoak ziren porlana eta material gogorrak erabili beharrean, lastoz eta bestelako material begetalez baliatzen dira gaur egun ikertzaileak. «Mulching deritzo teknika horri, eta oso emaitza onak eman ditu orain arte», azaldu du Rubiok. Lurrazala babesten dute era horretan; lastoek hezetasuna mantentzen laguntzen dute, eta, gainera, paisaian ederki txertatzen da bioingeniaritza mota hori.\nBardean ikerketak egiten\nEuskal Herrian dagoen basamortu bakarra Bardeakoa da. «Baina horrek ez du esan nahi basamortutzeak gainontzeko ekosistemetan eragiten ez duenik», ohartarazi du Nafarroako Unibertsitate Publikoko irakasle Miguel Angel Campok. Rubio bezala, ingeniari agronomoa da bera, eta bere ikerketa lerro nagusia Bardean higadurak izan duen eragina aztertzean datza. Horretara bideratu du bere doktore tesia, eta horretarako 1927-2012ko urteen artean hango arroilek zer «mugimendu» izan duten ikertu du. 1927an hegazkin batetik ateratako lehen argazki bat existitzen denez, irudi hori abiapuntu hartuta, erosioaren bidea jarraitu ahal izan du.\n«Higadura prozesu naturala da, baina klima aldaketak, hainbat giza jarduerak eta antzeko beste faktore batzueek asko azkartu dezakete mugimendu hori». Batez beste, urte bakoitzean metro bat eta metro eta erdi arteko mugimendua neurtu du Bardeako arroiletan. Batez ere, ekaitzek eragiten dute higadura hori, eta, urak eramaten dituen sedimentuen zati bat Bardean bertan geratzen bada ere, beste zati bat arrotik behera joaten da. «Hori ez da txarra, berez, materialen mugimendu hori guztiz normala da», argitu du ikertzaileak. «Esaterako, erosioa egon ezean, Ebro ibaiaren delta ez zen existituko. Arazoak hasten dira prozesu egonkor hori normala baino azkarrago izaten denean».\nItxaropentsu azaldu da Campo ikerketa horretatik ateratako hainbat ikasketarekin. Eta neurketa zehatzik egin ez badu ere, landarediak gora egin duen susmoa du, seguruenera ganaduaren presentzia gutxitu delako. Baina beste edozein ekosistema bezala, Bardeakoa ere konplexutasun handiko puzzle bat da, eta ez da batere erraza zer etorkizun duen asmatzea.


JantziAgain, erabilitako arroparentzako bigarren aukera, Cristina Enea fundazioan – Gazteaukera Blog\nJantziAgain, erabilitako arroparentzako bigarren aukera, Cristina Enea fundazioan\nCristina Enea Donostiako fundazioak JantziAgain ekimena jarri du abian. 2013ko hilabete bakoitzeko azken igandeetan egingo duten proiektu honek arropa eta osagarriak partekatu nahi dituztenen topalekuan bilakatu nahi du. Bilgune honetan, pertsonalizazioari, joskintzari eta jantzigintzari buruzko ideiak eta ezagutzak zabaldu nahi dituzte. Horretarako, Tytii Thusberger diseinatzaile finlandiarraren eta Alfa eibartar etxearen babesa dute.\nModu berritzaile baten bidez arropa eta osagarriak partekatu eta modari, joskintzari eta gure arropen zaintzari buruzko jakinduria elkartrukatzea du helburu ekimen honek. Gainera, kontsumo arduratsuaren aldeko apustua egiten du, herritarren baloreetan eta jarreran aldaketak sustatuz eta erabilitako arropari aukera berriak emanez. Hondakin bihurtu ordez, jantziei erabilera berriak bilatzea da asmoa.\nBi zutabe nagusi ditu proiektuak: alde batetik, bigarren eskuko arropa elkartrukatzeko azoka, eta, bestetik, josketari eta jantzigintzari buruzko ezaguerak partekatzeko gune iraunkorra. Erabilitako jantziak konpondu eta pertsonalizatuko dituzte bertan.\nZure arropa Jantziagainen partekatzea oso erraza da: eraman ezazu zure arropa elkartrukerako puntura. Bertan ‘jantzipuntuak’ jasoko dituzu trukean, eta Jantziagaineko edozein saiotan beste arropa batzuk eskuratu ahal izango dituzu.\nArroparen puntuazioa: Jantzipuntu 1: arropa sinplea eta kamisetak; 2 jantzipuntu: galtzak, alkandorak, gonak, jertseak, prakak eta artilezko arropak; eta 3 jantzipuntu: berokiak, jakak, konjuntoak, trajeak eta antzekoak.\nArropak garbi egon behar du, zulorik eta orbanik gabe. 5 arropa-pieza eraman ahal izango ditu pertsona bakoitzak, saio bakoitzeko. Ez da oinetakorik, etxeko edo barruko arroparik onartuko, eta antolakuntzak izango du arropa onartzeko edo ez onartzeko eskumena.\nBestalde, JantziAgainek josteko beharrezko materiala jarriko du, eta aldez aurretik izena eman behar da.\nCristina Enea fundazioa Ingurumen Baliabideen Zentroa da. Donostian dago, eta norabide aldaketa sustatu nahi du, heziketaren eta sentsibilizazioaren eremutik, iraunkortasun orokorraren alde. Antolatzen dituzten heziketa programek, baliabide didaktikoek eta sentsibilizazio ekintzek hiru ardatz dituzte: publiko orokorra, profesionalak eta, etorkizuneko erronka gisa, ikasleak.\nEgungo kontsumo ereduari aurre egiteko, ingurumena zaintzeko eta kontsumo arduratsua bideratzeko aukera eta irtenbide interesgarriak dira hauek.\nGazteaukera| 2013-02-01T11:48:35+02:00\t2013/02/01|Aisia, Ingurumena, Trukeak|Iruzkinik gabe


Wang Shu - Wikipedia, entziklopedia askea.\nWang Shu (txineraz 王澍, Ürümqi, Txina, 1963ko azaroaren 4a - ) txinatar arkitektoa da. 2012an Pritzker Saria irabazi zuen.\nÜrümqi, 1963ko azaroaren 4a (57 urte)\nLu Wenyu (en)\nSoutheast University (en) 1985) gradu : Arkitektura\nSoutheast University (en) 1988) master : Arkitektura\nTongji University (en) 2000) Ph.D. : Arkitektura\narkitektoa, pedagogoa eta unibertsitateko irakaslea\nChina Academy of Art (en)\nNingbo Museum (en)\nPritzker Saria (2012)\nNingboko Arte Museoa (2005)\nNingboko Historia Museoa (2008)\nNingboko Tengtou Pabilioia, Shanghai Expo (2010)\nBere esanetan, idazlea da arkitekto izan baino lehen, eta arkitektura bere lanaren zati bat baino ez da. Hau ere idatzi du: Gizadia arkitektura baino garrantzitsuagoa da, eta eskulangintza teknologia baino.\n2.1 Eraikitzen edo proiektuan\nÜrümqi hirian jaioa (Txina hego-mendebaldeko Xinjiang eskualdean), arkitekto eta irakasle hau Hangzhou hirian bizi da. Arkitektura ikasketak Nankinen egin ostean, hirigintza (urban design) doktoretza egin zuen. 1997an Hangzhoun, Lu Wenyu arkitekto eta emaztearekin batera, Amateur Architecture Studio arkitektura estudioa sortu zuen. Egun China Academy of Art delakoaren arkitektura saileko dekanoa da eta ohiko epaimahaikidea da Txina osoan.\nHauek dira Wang Shuk eraiki lan nagusiak:\n2009 : Hegoaldeko Song Dinastia Inperialari buruzko erakusketa, Hangzhou.\n2003-2008 : Ningboko Historia Museoa, Ningbo.\n2002-2007 : Txinako Artearen Unibertsitatea Campusa, Hangzhou.\n2001-2005 : Ningboko Arte Museoa, Ningbo.\n2006 : Teila lorategia, Veneziako Arte Bienala, Italia.\n2003-2006 : Bost etxe sakabanatuak, Ningbo.\n2003-2006 : Zeramika Etxea, Jinhua.\n2002-2007 : Bizitegi bertikala, Hangzhou.\n1999-2000 : Wenzheng ikastetxeako liburudenda, Suzhou.\nEraikitzen edo proiektuanAldatu\nHeyun kultura eta aisia guneak (2009), Kunming\nHiriaren Kultura Gunea (2010), Jinhua\nShi Li Hong Zhuang ezkonsari tradizionalaren muzeoa (2010), Ninghai\nArte Garaikidearen Museoa (2010), Zhoushan\nInstitutu Budistako Liburutegia (2011), Hangzhou\n2010 : “Decay of Dome” - Veneziako Bienala, Venezia\n2009 : “Achitecture as Resistanc” - Palais des Beaux-Arts, Brusela\n2009 : “M8 IN CHINA”, DAM, Frankfurt\n2009 : “Pour une architecture durable 2007, 2008, 2009”, Palais de Chaillot, Paris\n2008 : “Dans la Ville Chinoise”, Palais de Chaillot, Paris.\n2008 : “Chinese Gardens for Living: from Illusion to Reality”, Bergpalais, Dresde\n2007 : “Txinan eraiki”, New York.\n2007 : Hong-Kongeko arkitektura bienala.\n2006 : “Txina garaikidea”, NAI, Rotterdam.\n2004-2005 : “Jinghuako arkitektura parkea”, Jinghua.\n2003 : “Synthi-Scapes” - Txinako pabilioia, Guangdong eta Pekin\n2003 : “Alors, La Chine”, Centre Pompidou, Paris.\n2002 : Shanghaiko Bienala, Shanghaiko Arte Museoa, Shanghai\n2001 : “TU MU-Young Architecture of China”, AEDES, Berlin\n1999 : “Chinese Young Architects’s Experimental Works Exhibition”, UIA biltzarra, Pekin\nWikimedia Commonsen badira fitxategi gehiago, gai hau dutenak: Wang Shu\n↑ a b Pritzker saria: Wang Shu 2012ko saridun fitxa\nAzken aldaketa 5 martxoa 2021(e)an, 20:43(e)tan\nOrriaren azken aldaketa: 5 martxoa 2021, 20:43.


Lezo-Jaizkibelen ibilbidea ezagutzeko topaketa, igandean - Oarsoaldeko Hitza : Oarsoaldeko Hitza\nLezo-Jaizkibelen ibilbidea ezagutzeko topaketa, igandean\n09:30ean gelditu dira Gurutze Santuaren plazan. Erritmoaren araberako taldeak egingo dituzte.\nErritmoaren araberako taldeak sortuko dituzte.\nLezo-Jaizkibel mendiko lasterketaren zazpigarren ekitaldia otsailaren 16an da. Hura prestatzeko, ibilbidea ezagutzeko, eta goiz atsegin bat pasatzeko, topaketa egingo dute igande honetan (urtarrilak 12) probaren antolatzaileek. 09:30ean jarri dute gelditzeko ordua, Gurutze Santuaren plazan.\nTopaketara izena emanda daudenak, edo ez daudenak ager daitezke. Horrela, 14 kilometroko bidea ezagutzeko aukera izango da. Taldeak osatuko dira, eraman nahi den erritmoaren araberakoak. Eta ziur ez dela hamaiketako goxoa faltako.\n2020ko Lezo-Jaizkibelerako dortsalen salmenta Internet bidez egin da. Urteko lehen segundoan zabaldu zuten izena emateko aukera, eta antolatzaileek jakinarazi dute ordu eta erdian agortu egin zirela prestatutako 350 dortsalak. Horregatik, hilaren 5ean itxaron zerrenda zabaldu zen: jada 96 pertsona daude zerrenda horretan, dortsala dutenek parte hartzeko eskubideari uko egiten badiote, horien plaza hartzeko prest.


Borges eta gu\nJorge Luis Borges Acevedo 1899ko abuztuaren 24an munduratu zen, Buenos Airesko Palermo auzoan. Han jaio eta Genevan hazi; ez zen, ordea, inon ugaldu, ispiluetan eta liburuetan izan ezik. Hil ote zen ere dudan jar liteke; areago esango genuke begi itsuak oztopo ez diren labirinto bakarrean galdu zela... (Sciascia-k behinola idatzi zuenez, sekula bizi izan ote den ere aski zalantzagarria da: Bioy Casares-en asmazio hutsa omen da guztia...)\nGarbi dago: Borgesek ez du biografiarik onartzen. Horren argibiderik lehen eskukoena bilduma honetako Borges eta ni aitortza-apunte, hausnarketa bio-metafisiko, poema hitz-lauzko edo dena delakoan aurki daiteke (eta horren ukapena, berriz, Epilogoan). Saiatu, saiatu izan da bat baino gehiago (besteak beste, biografia psiko-literario bat ere aipa liteke, bestela ere J. L. B.en gauzen biltzailerik behinena den idazle batek egina: E. Rodríguez Monegal), baina Borges ez da pertsona bat, ez eta pertsonaia bat ere, literatur kategoria bat baizik, edo, akaso berak guztiz begi onez ikusiko ez lukeen tropo topiko batez esateko, literatura bat (idazlearen inpertsonaltasuna aldezten baitzuen, bat zen harentzat Literatura). Borgesen Obra Osoak liburu sortaren sarreran P. Gimferrer-ek argi dio: «Idazle orok jotzen dugu Borges izatera».\nHomero, Dante, Shakespeare, Cervantes, Flaubert, Proust, Joyce, Kafka... Borges. Badirudi literatur zerura iristeak berekin dakarrela ordainezko penitentzia. Izan ere, nork irakurtzen ditu horien obrak? Zertarako irakurri, gainera, airean baitago haien izpiritua? Irakurri gabe ezagutzen ditugu, noski, eta hala gertatzen zaigu gero harriturik geratzea, esate baterako, Kunderak, testuetatik, Kafka umorista bikaina zela oroit-edo ikasarazten digunean. Alegia, Borgesek berak Menarden Kixotearen hizpidetik esana: «Ez ulertua izateko modu bat da loria, menturaz okerrena».\nEgile zaharrenek, edo akaso denborak berak, lortu dute nolabaiteko distantzia bat ezartzea, eta ez dirudi haien izena lardaska dezakeenik «homeriko», «dantesko» eta halako adjektiboen erabilerak. Zer da, ordea, «proustianoa»?: norbaiti magdalena baten usainak gaztetako hondartzako kutixi-txosna bat gogora ekartzea noski. Eta zer adierazi nahi digu «egoera kafkiano» bat bizi izan duela dioskunak?: haren errenta-aitorpenaren paperak bizpahiru egunez galdutzat eman dituztela, ziur aski. Eta zer esan nahi dute literatur iruzkinlariek, ia hutsik gabe ohi dutenez, hau edo bestea «borgianoa» dela diotenean?: bada, arrazoibidearen eta irudimenaren jolasez gauzatua dela, edo —hitzhutskeria baitu askok baliabiderik eskurakoena— literarioa dela, besterik gabe. Estereotipoak eragindako zentzu-galtzeaz gainera, beste tautologia oso borgiano bat gertatzen da, ordea: Borgesetik aurrera, ia edozer baita —edo bilaka baitaiteke— literatura; norberarengandik hasi eta azken entelekiaraino.\nOrokorkeria eta tautologioi itzurtzeko, beraz, hel diezaiogun obrari.\nBilduma honetan, ipuinak ardatz, Borgesen prosalanaren erakusketa zabal bat osatu nahi izan da. Irakurlearen gaztigu den atariko artikulu horretatik hasi eta epilogo koxkorreraino, azkenean, duda-muda eta atzera-aurrera askoren buruan, hasierako logika sinplea nagusitu da: ordenamendu zintzo-zintzo kronologikoa, alegia. Adierazgarria zen, ustez, urtez urteko bilakaera, eta lanez laneko hurrenkera berezkoak ere ez dio, aitzitik baizik, inolako kalterik egiten bildumari.\nKanpoan gelditu diren ale batzuk aise kabi litezke antologiarik hertsienean ere, baina bildu direnen merezimendua, behintzat, nekez jar liteke auzitan. Albo-arrazoi batzuk aipatu nahi ditut, hala ere, zuribide bainoago, bazterketarik nabarmenenetarako erabili den irizpidearen argibidetzat:\na) Txoko-hizkera itxienean oinarriturikoak alde batera uztea («Kalekantoi arrosakoloreko gizona»...)\nb) Kronologikoki ipuin-familia bateko lehena denaren partez («Tlön, Uqbar, Orbis Tertius»...), jite bereko alerik umotuenei uztea lekua.\nc) Ipuin tonu orokorra eten zezakeen saiakerarik ez sartzea («Denboraren errefusapen berri bat»...)\nd) Oro har, oso antzekoen errepikapena saihestea.\nHorrenbestez, labanen eta gainerako altzairu zorrotzen inguruko ipuinen eskasia nabari lezake, akaso, Borgesenera ohituriko begi zoliak. Horretan —eta beharbada bestetan; ez naiz lotsa aitortzeko— aipatu irizpideez gainera, gustu pertsonalek ere badukete zerikusirik (Gerardo Markuleta eta biok gara aukeraketaren errudun).\nBorgesen ipuinen sailkapen baterako, bibliografia oparoa dabil (ipuin hitza bete-betea da hor: Borgesenak genero narratiboko beste mota batzuen antipodetan daude; nobelarenetan, adibidez; tradizioz narratibotzat jo izan ez diren beste genero batzuekiko muga da, izatekotan, zenbaitetan hain zehatza ez dena: saiakera, poesia...). Bereziki interesgarri deritzot, azken orduko azterketen artean, (eta ez soilik sailkapenarengatik berarengatik) M. Yourcenar-en «Borges ou le voyant» izenburuko hitzaldi-artikuluari (in En pèlerin et en étranger). Aski izan bekit hemen neure kabuz hari batzuk seinalatzea, nolabaitkeria gordinean erortzeko arrisku eta guzti (Borgesenean agertzen ez diren gaien zerrenda ere era berean esanguratsua litzateke).\nBorges metafisiko-teologikoa (metaliterarioa?: «Teologia eta filosofia literatura fantastikoaren bi mota dira»). Jolas (gaizto?) nahiz amets (zoro?) bihurtzen edo dira jainkoa (edozein jainko) eta haren atributurik sakratuenak; batez ere, denbora (zirkularra). «Infinitu» hitza litzateke leit-motiv: «Babelgo liburutegia», «Funes», «Aleph-a», «Hareazko liburua»... (Arrazoiaren amespideak munstroak sortzen ditu noski, baina jolas kontsolagarriak dira horiek munduaren itzulezintasunaren aldean: «Mundua, tamalez, erreala da; ni, tamalez, Borges naiz.») Fantastikotasun hutsak, hala ere, ez du ia lekurik. Irudimenak har ditzakeen bi bideetatik, Borgesek ez du aukeratzen beste mundu batzuk asmatzearena (merkeegi iritziko lioke, edo debaldekoa akaso), mundu honexen xehetasunik arruntenetan datzan harrigarritasun errendiezina agerraraztearena baizik.\nIspiluak: «Traidorearen eta heroiaren gaia», «Teologoak», «Pierre Menard»... Labirintoak: «Banatuz doazen bidexken jardina», «Babelgo Liburutegia»... Palinpsestoak: «Traidorearen eta heroiaren gaia», «Gizon hilezkorra»... (Artifizio horiek bezala, errepikapenera kondenaturik gaude aipamenetan ere.)\nErakunde-edo baten haritik konspirazio unibertsal bat ad absurdum garatzen duten argumentuak: «Babiloniako loteria», «Biltzarra»...\nEpikaren nostalgia moduko bati dagozkionak: «Historiaren lotsa-begiramena» (artikulu petoa, ipuina barnean duela), «Hengist-ek gizonak nahi ditu»... eta, akaso nostalgia horren zentzagarri krudel eta guzti: «Hegoa» (Kontuz, irakurle, ez dut inor ezagutzen lehen irakurketan tronpatu ez denik...). Horrekin estu loturik, patuaren ezinbestekotasunaren inguruan diharduten beste batzuk ere aipa litezke: «Emma Zunz», «Markosen araberako ebanjelioa»... («Anaiartean arrotz» [La intrusa] ere emateko asmoa genuen, baina egileak berak arbuiatu du ipuintxo hori, gaztigua helarazi zaigunez, bere obra behin-betikotik.)\nHonezkero etsita gaude noski sailkapenaren mugaz eta sailkatu beharren muga garbirik ezaz, gorago biografiaz bezalatsu. Tema zahar batek garamatza, ordea, nolabaiteko estilo-ezaugarri batzuk ezartzeko lan ez batere errazagora, barra-barra dabiltzan bizpahiru hitz fetitxeren jorraketatik abiaturik.\nIronia eta anbiguitatea. Borgesen ironia ez datza bakarrik idazketa eta keinuetan, baizik eta piezen osotasunean bertan ere. Gordinen dirudienean ere («Aleph-a»ko poetakiloaren erretratuan, esate baterako) anbiguoagoa bihur daiteke halako batean (berak aurkitu du Aleph-a) eta gero, berriz... (zer da aurkikuntza hori?: ero baten irudikeria xelebrea?, ala...) Batekoz beste ere, kosmogoniarik sendoena edo hausnarketarik serioena dirudiena noiznahi bilaka dakiguke boutade edo adarjotze susmo, eta gero, berriz... Hondorik gabea baldin bada sakonen, halakoxea da Borges. (Irakurle sinesgogorrak, egin dezala aproba, esate baterako, «Argumentum ornithologicum» llabur horrekin: nik neuk, oraindik ere, «ergo bada Jainkorik» amaitu ordez «ergo ez da Jainkorik» amaituko balitz, ez nioke bere horretan logika faltarik sumatuko...)\nSeinalatu dugun anbiguotasun horrek ez du eragozten, ordea, idazkeraren zehaztasuna; aitzitik, polaritate horretan oinarritzen dela esango nuke Borgesen estiloa: testu milimetroraino zehatz-zuzenak, aldi berean, zeharkako iradokizunak eta mugarik gabeko ulerbideak ernaltzen ditu nonahi. (Horratx, derragun bidenabar, hainbat arazo tekniko arruntagoz gainera, itzulpen honen zailtasunik funtsezkoena: nola lortu testuarekiko zintzotasun literala, iradokizun sare hori zapuzteke? Barkatuko ahal dizkit Borgesek, bere zeru-infernu zirkularretik, nire oker infinituak; berak esana da itzulpen batzuk ez direla posible «literatura baten ondoren» baizik.)\nBarrokismoa. Mintza bedi Borges bera, eta aski izango ahal da:\n«Bere ahalbideak ahitzen dituen (edo ahitu nahi dituen) eta bere karikaturaren mugan dagoen estiloa da, nire ustez, barrokoa [...] nik esango nuke arte ororen azken urratsa dela barrokoa, arte horrek bere baliabideak nabarmen erakutsi eta xahutzen dituen tenorea. Barrokismoa intelektuala da eta Bernard Shaw-ek dio eginkizun intelektual oro umoristikoa dela.»\nKlasikotasuna. Gutxigorabeherakeria buruazkartasuntzat pasatzen den garai pirotekniko honetan, barrokismoa eta klasikotasuna, biak batera egozten zaizkio Borgesi. Gaizki definituriko (edo batere definitu gabeko) kontzeptuz mintzatzen trebe bezain lotsagabe gara. Nik, hitza zentzu guztiz hutsal edo bortxatu batean erabili nahi ez bada bederen, klasikoen —beraren klasikoen— nostalgiatzat ulertu behar dela uste dut Borgesen klasikotasuna: klasikozaletasuntzat, alegia. (Picasso batena bezala, esate baterako; eta ez da paralelismo bakarra...)\nZer, beraz? Gimferrer-en arabera, Borgesen zinezko iraultza eta haren meriturik handiena hizkuntzan datza (garbi dago tradizio bat sortu egin zuela, alde horretatik ere): nola ote liteke, baina, eder-bikaina hitza, bere adieraziaz aparte?\nBeste muturretik, Freud eta Marxen —mende honetako literatur kritikaririk eragingarrien horien— jarraitzaile eta ondorengoei jaramon egitera, ezer ez da azaleko itxuraz dirudiena: Borgesenean ere, oro bide da —hutsa bera ere barne— beste zerbaiten sinbolo edo isla. Zerena, ordea? Ilunak ilun eta sakonak sakon, transzendentzia batek, logikari men egitera, bera transzendituko duen beste transzendentzia bat eskatuko luke, eta hala, azkenik gabe, Tomas Akinokoak silogismo jainkotarrez ukatu nahi zuen hondogabetasun kosmikoraino...\nAlfer-gurpil behin eta berrirokoan itzulika gabiltza, horra, ostera ere, temati, gau-tximeleta argiak liluratua nola: Borgesek bizi gaitu, erremediorik gabe (izan, tamalez gu geu gara: erremediorik gabe, hori ere).\nEta hitzaurre ondokoa\nAurreko iruzkin-modu koldarra burutu eta gero, antologia hau inprimatzera eman aurretixe, beste koldarkeria akaso larriago batek narama zintzo izatera. Aipatu dut, lapidariotasunaren abantailetan babesturik, interesgarri litzatekeela Borgesenetan ageri ez diren gaien zerrenda egitea. Kasu guztietan litzateke, noski, egin beharrekoa inbentario negatibo hori... Ez da egia osoa, haatik, nik buruan nituen gaiok batere ageri ez direlako hori. Puntualki nahiz zeharka, bada haien aipamenik. Aipu-ehiztariaren lanak literaturaren depredazio alferrikakora ohi darama, ordea, eta nire asmoa oso bestelakoa da: frogatu edo nahi nuke ezen ageri ez diren horiek, ageri ez den gai horixe dela, hain zuzen, Borgesen Gaia.\nEz dago itzulinguruetarako eta ñabardura kikiletarako leku-astirik. Borgesen barne-barneko gai barne-barnekoa maitasuna da; zehazkiago esanda, amodioa. Bere bihotzminak konjuratzeko entretenitzen zen halako gogojolas malenkonikoetan. Gogo txarrez makurtzen naiz frogabideetara:\nBorgesen abecedarioa egingo balitz, B letraz hasiko litzateke: Babelgo Liburutegitik, hain zuzen. Ipuin horren sujeta zein den epigrafeak adierazten digu nabarmen: «The Anatomy of Melancholy», Malenkoniaren Anatomia. Unibertsoa (beraren metafora anitzetan) malenkoniazko gogoetagai zaio Borgesi, eta espazioaren eta denboraren masokismo ludiko halako bat lantzen du, tximeleta disekatuen gisa ezarriz tarteka paperean bere bizipen arruntak, bere bizipen bakarrak.\n(Borgesen beraren testigantza aski ez bada, hona Leopardiren pentsamenduetariko bat, metafisikaren eta malenkoniaren arteko ezkontza horretaz, balorazio —interesatu— eta guzti:\n«Lurreko ezein gauzaz ezin askietsirik geratzea, ez eta, nolabait esatearren, lur osoaz ere; espazioaren zabaltasun kalkulaezinari so egin, munduen kopuru eta izari harrigarriari, eta norberaren arimaren gaitasunarentzat guztia ere gutxi eta txiki dela sentitzea; munduen kopurua infinitu irudikatu eta unibertsoa infinitu, eta hala ere gure arima eta gure desira halako unibertsoa baino are handiagoak diratekeela sentitzea; aski-eztasuna eta deuseztasuna leporatzea beti ere gauzei, eta gabezia eta hutsa sentitzea, eta horrez gainera asperdura, hori iruditzen zait niri giza izatean aurki daitekeen bikaintasun- eta noblezia-seinalerik handiena.»)\nMundua gauza beti guztiz harrigarri zaio, ezinbestean, amodioaren malenkoniak jotakoari, zeren, unibertsoa osorik ikusteko amets ezinezkoa gauzatuko balitzaio ere, bere baitarekiko arrotz sentituko bailuke: Aleph-a ikusteko aukera duen narratzaile maiteminduak —Borges izenekoa bera— harriturik eta mindurik dakusa nola munduak soraio dirauen, bere aldabide etengabean, Beatriz Viterboren heriotzaren aurrean, eta «banitate malenkoniatsuz» erabakitzen du berak bere hartan eutsiko diola, sekula aldatzeke, munduaren aldakuntza aldagaitzaren mendekuz.\nBeatriz horren deitura danteskoak kizkur bat eginarazten dio gure azalpenen hariari: Borgesek berak agertu zigun Danteren poema guztizkoaren gaia ez dela soilik erlijioa. Edo ez dela batez ere erlijioa. Non eta Jainkoaren izena ere ez den hasten B letraz: Beatrice.\nBeste Beatriz batzuk ere ageri dira Borgesen aipu-eskaintzetan (ez beti Beatriz izenez). Subjektu lirikoaren eta hizkuntz aldakuntzaren herabe-estalkiaren atzetik aski nabari, esaterako, «Two English Poems» direlakoetan, «Beatriz Bibiloni» delako bati eskainiak: «Eskaintzen dizut zernahi ere nire liburuek eduki dezaketen [...] Eskaintzen dizut zeuri buruzko azalpenik, zeure inguruan antolaturiko teoriarik, ustegabeko zeure berri jatorrik. / Eman niezazuke neure bakardadea, neure iluntasuna, neure bihotzaren gosea». Aipuak, bere laburrean, nabarmen ageri du, bestetik, pieza osoaren letania kutsua.\nBeatriz, beraz. Btik Ara berriro. Beatriz Viterbo-ren lehengusuak eredutzen du Aleph-aren —unibertsoaren— aurrean Borgesek ikusten zuen beste aukera: luze-zabal deskribatzen saiatzea infinitua. Carlos Argentino Daneri, bere zoro-morokeria pendante eta guzti, ez da mundua letraz harrapatu nahi duen gizagaixoa baino. Borgesek, berriz, hasierako epigrafetik adierazi digu: «Denbora Presentearen Geldi-egotea da Eternitatea» eta «intxaur oskol baten barrura mugaturik ere, espazio infinituaren Errege» izan gaitezke. Aipuetako bat ez da alferrik Shakespeare-rena: hura ere Denbora konjuratzen ibili zen, maite argi-ilun baten maitez.\n«Biltzarra»n ere, Beatriz bat da narratzailearen jainkosa. (Irakurri, bide batez, maitaleen topaketaren deskribapen ezinago lirikoa, ipuin berean.)\nMalenkoniatsuak, beraz, non eta ez dion gogor egiten bere joera berezkoari, ezdeustzat du ekintza, milioika ekintzak ez baidezakete fitsik ere alda unibertsoa: «Y la inacción dejé, que es la cordura» (El Golem). Legea erabatekoa da, bai poema horretan eta bai ondoko honetan, Jainkoa bera ere harrapaturik baitago bere ekintzan: «En el centro puntual de la maraña / Hay otro prisionero, Dios, la Araña.»\nZer egin, bada, giza-euliok, Amaraun ezinbestekoan galdu arte? Dena alferrik dela dakigunean bakarrik dukegu nahi duguna egiteko askatasun tristea. Borgesek bere miseria pertsonalak literaturari eman zizkion, giza-miseriaren kronika horri. Sublimetasun inozoaren kontrako borrokan sublimatu zuen bere malenkonia, gurea:\n«eta ez ikusi izana ezer edo ia ezer\nez bada Buenos Aireseko neska baten begitartea\nnik oroitzerik nahi ez duen begitarte bat.\nOh Borgesen patua, akaso ez zurea baino harrigarriagoa.» (Elegía)\nEdo, handik ez urruti:\n«nire patua, egonezinez, maitasunez eta\ngorabehera hutsalez egina» (A una moneda)\nEdo 1964 izenburuko poema bikion puskok:\n«Ya no es mágico el mundo. Te han dejado\nY te puede matar una gitarra.»\nSublimazioak sublimazio, munduaren errefusapen zahar nahiz berriak saiaturik ere, amodioaren malenkoniak joak ez du, haatik, bere gogoa jolasik labirintikoenetan ere ahazten, zeren ahaztu nahi hori ere, sentimentuak ohi direnez, kontraesantsua baita errotik: «Sólo una cosa no hay. Es el olvido.» (Everness); «Sé que una cosa no hay. Es el olvido.» (Ewigkeit). (Ahantzi nahi duenak oroit du, dio esaera zaharrak, eta emendakin bat ere egin dakioke: Ahantzi behar lukeena oroitu nahi du.)\nHorregatik, arrazoiak «ez baitio utziko labirintoaren plano bat amesteari» (Otro poema de los dones), azkenean beraren aurpegia marraztuko duten ibilgoak trazatzeari emana dago Borges, eta berak eraikitako hiri ezagun zein asmabidezkoak beraren bizipenak ditu adreilu eta harlauza:\n«Y la ciudad, ahora, es como un plano\nDe mis humillaciones y fracasos.» (Buenos Aires)\nBadaezpada ere, garbi utz dezagun ez dela porrotaren hori jarrera erretoriko hutsa, zeren bere bizitza letrazkoa beste bizitza menturazko bat ez bizi izatearen truke bizi izan duela sentitzen baitu Borgesek, soneto puskotan irakur daitekeenez:\n[...] Mi mente\nLa sombra de haber sido un desdichado.» (El remordimiento)\nIzan ere, zer izan liteke, bestela, odoletik tintara isurtzen dena, nola edo halako autobiografia bat ez bada? Nork xahutuko luke, munduaren huskeria eta bere miseria ikusirik, bere denbora —bera den denbora—, bere-bere —bera— ez diren hitzjolasetan? Halabeharrez, ezinbestez, munduak emandako milaka gogoetagaien gain nahiz azpitik, norberaren nahi eta ezinak gailentzen dira. Borges maitemin-sentiberarentzat, munduaren zentzugabekeria eta ezbide guztiak baino nahigabe handiagoa zen, agi danean, amodioaren porrota. Horrek ere bere arrazoia duke, eta ez soilik bihotzarena: izan ere, unibertsoa aldatzea ezinezkoa —eta alferrikakoa— bada ere, denboraren heriotzaranzko martxa gelditzerik ez badago ere, bestela gerta zitekeen «Matilde Urbach beraren besoetan zorabiatzen sentitzeko aukera izan ez zuen gizona»; eta horrexek ematen erraietan min: izan zitekeelarik izan ez denak:\n«Zer ez nuke emango zuk inoiz\nmaite ninduzula esan\neta nik, urraturik, zoriontsu,\ngoizargira arte lo egin ez izana\noroitu ahal izatearen truk.»\n(Elegía del recuerdo imposible)\nHalako malenkoniaz bete zituen Borgesek bere gau luzeak asmazio harrigarriz. Gau Luze da, ordea, eta bakar, guztion gaua, eta gure malenkoniek ere ezinezko ahanztura eta emadura bilatzen dute balirako unibertso horien ametsean.


Ingurumen astea, XIV. edizioa ikastolan: Gizakiok emergentzian!! | Aldizkaria\nIKASTOLA 238 > ikastolak > Ingurumen astea, XIV. edizioa ikastolan: Gizakiok emergentzian!!\nIngurumen astea, XIV. edizioa ikastolan: Gizakiok emergentzian!!\nGu ikasleok, Agenda 21eko markoan, Amalurra hartu dugu abiapuntu\nPlastikoek sortzen dituzten arazoetan sakondu dugu, erabilpena murrizteko.\nGu Seber Altubeko ikasleok Agenda 21eko Ingurumen astea antolatu dugu ikastolan, aurten XIV.edizioan. Amalurra hartu dugu abiapuntu, gizakiok emergentzian deituta. Gure lurra erasotzen ari gara etengabe, hainbat eta hainbat arazo desberdin sortuz, batzuk larriak direlakoan, gizakion superbibentzia arriskuan jartzeko modukoak direla uste baitugu. Horregatik hausnarketa egin nahi dugu, zer gertatzen den ulertu nahi dugulako, eztabaidatu eta proposamenak egiteko prest gaudelako.\nGizakiok sortzen eta handitzen ari garen ingurugiro-arazoak ezagutzea lehen urrats ezinbestekoa dugu, onuragarri den zerbait egin nahi dugulako. Horretarako eraso ezberdinak identifikatu ditugu, eta zergatiak landu.\nFreno gabeko kontsumoan oinarritutako mundu guztiz komertzializatu honetan, PLASTIKOA bilakatu da edozertarako produktu “magikoa”, horregatik plastikoek sortzen dituzten arazoetan sakondu dugu eta galderetan jarri, gure esku zer dagoen egiteko erabilpena murrizteko helburuarekin.\nHirugarren gaiari ere ekin diogu, Aldaketa Klimatiko arriskutsuari. Zergatik gertatzen ari den argitzen saiatu gara, ondorioak zeintzuk izango liratekeen aztertuz.\nArgi dago guk ere zerbait egin dezakegula eta egin nahi dugula jadanik. Badakigu gazteak garela baita kritikoak ere, horregatik hitzetik egitera pasa nahi dugu gure erantzukizuna ere badelako. Gaurtik etorkizunera, orain eta bihar.


Iruña-Veleiari buruzko nire ikuspegia (III) —Jose Antonio Villarri erantzuna— - Kontu txikiak\nIruña-Veleiari buruzko nire ikuspegia (III) —Jose Antonio Villarri erantzuna—\nKontu txikiak | 2020-10-19 20:29\nIruña-Veleiaz idatzi nuen azkena. Hiru artikulu idatzi nituen. Hirurak bildu ditut, blog honi hasiera emateko. 2020ko martxoan idatzia eta ARGIA aldizkariaren edizio digitalean argitaratua epailearen erabakia jakin baino lehen. Egundoko interesa sortu dit beti gaiak. Beste barik, hortxe idatzirikoa...\nNire artikuluari aipamena egin zenion orain gutxi. Neuk ere irakurria dut zurea, eta artikuluaren hasieran egiten duzun galderari erantzuna emango diot. Aurreko artikulua azkena izango zela esan nuen, baina hura idatzi ondoren ailegatu zitzaidan zurea. Tartetxoa hartu zenuenez nireari erantzuteko, neuk ere berdin egingo dut. Zure zalantza da ea motibo berak nekatzen gaituen. Nago ezetz, ez garela iritzi edo neke berekoak; nahiz eta zuk zure iritzia askoz argiago azaltzen duzun. Ez naiz inoiz uste-ziurretako gizakia izan, eta uste dut hori ez dela artikulugile batentzako ezaugarri egokiena.\nNire iritzia emango dut, nire-nirea, eta iritzi hori argudiatzen saiatuko naiz. Horrekin batera, idatziaren puntu batzuetan, zuk aipaturiko ideia batzuk batu eta jorratzen saiatuko naiz.\nAuziari ekin aurretik, eta zure artikulua irakurrita, begi-bistakoa da nahiko argi duzula asuntoa. Hasieratik jarraitu izan dut auzia. Komisio edo batzordearen txostenak irakurri ditut, auziaz argitaraturiko liburu zenbait ere bai, Alberto Barandiaranena eta Juan Martin Elexpururen biak. Komisio edo batzordeari kontra egiten dieten txostenak leitu ditut. Horrez gain, komunikabideetan ere jarraitu izan dut auzia. Eta horiek guztiak egin ondotik, faltsuak direla uste dut. Eta nire arrazoiak emango dizkizut:\n1- III. mendeko piezetan idazkiak izan eta analitikekin hala jardutea susmagarria da. Cerdanen lanak zalantza asko sortzen ditu: analitikak egin zituela, egin ez zituela, faltsuak aurkeztu zituela... Aurreko artikuluan aipatu nuen legez, jokabideak ilunetik du asko. Gerora egindako hainbat analisik ere faltsuak direla berretsi dute. III. mendeko balizko altxorra esku artean izan eta hain nahasi jokatzea logikatik aldentzen da; neuretik bai, behintzat.\n2- Egiazkotasuna defendatzen duten askok edo ia gehienek interes ilunak aipatzen dituzte. Ez dut halakorik uste. Ez dut uste inolako interes akademiko ilunik dagoenik. Euskararen edota latinaren edo haren garapenaren gainean ditugun aspaldiko teoriak aldatzearren, ez dut uste inork azpikeriaz jokatuko lukeenik. Ez zait iruditzen hainbeste dagoenik jokoan.\n3- Ez da konspiraziorik egon Veleiako auzian. Konspirazioetan sinesteko beharra dugu askotan gizakiok. Kasu honek askotariko aukerak eman dizkie konspiraziozaleei: batzuek baskoitze berantiarraren defendatzaileak seinalatu dituzte; bestetzuek EHUko Euskal Filologia saileko eta beste zenbait sailetako adituen arteko azpikeriazko elkarlana; Vatikanoa bera ere seinalatu izan dute. Nago Erroman Veleiako auzia baino ardura handiagoak dituztela. Konspiraziorako bidea hartzen da usu, auzi arrazionalak galduta daudenean.\n4- Instituzio eta erakunde askotako adituen iritziak jarri dira ezbaian. Adituok ezagutza zabala erakutsi izan dute urte askoan euren arloetan. Teoriak teoria dira, bai, arrazoi duzu; eta askotan, urteen poderioz, gezurtatu edo aldatu egiten dira. Ezagutuz aldatzen dugu mundua, ez da zalantzarik, baina teoriek ere arrazoi sendoak izaten dituzte. Demagun, nik ostraka edo beste euskarri batean idatziaz halako iritzi izan dezaket, baina iritzi horrek ez du espezialista baten iritziaren balio bera, inondik ere. Horrez gain, inuzentetik izango dut asko, baina niri maltzurkeria kolektibo hori ezinezkoa begitantzen zait.\n5- Zure artikuluan diozu benetako zientzialariek aurkituriko ebidentziei arreta eta garrantzi handiagoa eman beharko lieketela, eta ez euren teoriak egoskorki eutsi. Aipatzen duzun egoskorki euste hori norberaren langaren araberakoa da. Arlo askotariko espezialistek, akademikotik kanpokoek ere, erantzun diote auziari; eta ez soilik EHUkoek, EHUtik kanpokoek ere bai. Askotariko azterketak egin dira. Gutxi dira? Zein da arreta eta garrantzi handia edo txikia zehazteko neurri edo langa?\n6- Epaiketaz, ezer gutxi dut esatekorik. Beste asko bezalaxe, epaiaren zain nago. Komunikabideez, bestalde, ohar txiki bat. Zure ustez, egiaren bila eginiko saioa beharko luke komunikabideena. Instituzioekiko duten morrontza ekonomikoa aipatzen duzu, baina zabaldu duten iritzi-korronteak oinarri sendoa du; aditu eta espezialista askoren ustearen ondorio da, eta hori da auziaren funts edo oinarri nagusiena.\n7- Aurreko artikuluetan auziak eragiten dizkidan zenbait zalantza planteatu nituen: zehazki nola faltsutu ziren ostrakak ezin azaltzea; inskripziodun aldare-harri bat aurkitu izana Gili indusketaren ardura kendu ondotik; epaiketan langile batek deklaratu izana irudi edo grafito bat aurkitu zuela Aldundiaren ardurapean (badut azken bi horietarako azalpenik, baina ez dut uste garrantzizkoa denik, nire ustea baino ez da, balio gutxikoa); euskal jendartean ezagun diren hainbat norbanakoren babesa...\nAzken puntuan aipatu guztiek batzuetan duda-mudatara naramate, nire izaera zalantzatiaren isla dira. Baina zure zalantzari berriro helduz, nahiz eta biok nekatuak egon, uste dut neke horren arrazoiak ez datozela bat.\nIruña-Veleiari buruzko nire ikuspegia (II)\nIruña-Veleiari buruzko nire ikuspegia


Hemen zaude: Hasiera / Irakasleen gaitasunak\nIrakasleen gaitasunak hobetzeko prestakuntza ikastaroak eta baliabideak 2019-2020 ikasturterako.\nEuskara hobetzeko online ikastaroa\nEskolako literatur kanona Lehen Hezkuntzan\nProiektuetan Oinarritutako Ikaskuntza (A ereduan) I\nAhozko hizkuntza ebaluatzea\nBooktrailerrak, irakurzaletasuna sustatzeko baliabide\nIrakurketa dialogikoak (A ereduan)\nProiektuetan Oinarritutako Ikaskuntza II. Proiektu laborategia (aurrerago eskainiko dugu)\nPrestakuntza instituzionala: 2 saio aurrez aurre eta gainerakoa on line. Ikastetxearekin adostuko da.\nIkastetxeko prestakuntza eskaera (abenduaren 31 baino lehen egin beharko da)\nIkastetxe bereko irakasle taldeak egiten dituen prestakuntza jarduerak dira, zuzendariaren onespenarekin.\nGutxieneko kopurua: ikastetxearen irakasle-kopuruaren arabera.\nEgutegia: Euskara Atala-EIBZren eta ikastetxearen artean adostuko da.\nIkastaroaren emailearekin harremanetan jarri, egutegia, irakasle kopurua eta abar adosteko.\nParte hartuko duten irakasle guztien izenak eman, espresuki horretarako prestatuko dugun eta ikastetxera bidaliko dizuegun izen-emate fitxan.\nHIZKUNTZEN PORTFOLIO EUROPARRA (HPE): Bigarren Hezkuntza\nAraugintza: azalpenak eta ariketak on line\nHainbat urtetan Euskaltzaindiaren Araugintza I eta Araugintza II ikastaroak antolatu ditugu EIBZn, eta bi ikastaro horien bilduma da material hau, Interneterako egokitua jakina.\nAutoikaskuntzarako tresna osatu nahi izan genuen; hau da, nork bere kabuz edo bere kasa eta modu arinean ikasteko balio izan dezakeen tresna baliagarri eta erabilerraza. Erabiltzaileak modu interaktiboan egingo ditu ariketak, erantzuna mementoan bertan izanen duelarik. Gainera, erantzuna asmatu ezean, laguntza eskatzeko aukera ere ematen du tresnak.\nAriketak eta erantzunak azalpen teorikoarekin uztarturik daude. Erabiltzaileak ariketetatik zuzenean jotzen ahal du teoria azalpenera; eta alderantzizko bidea ere egiten ahal du, hau da, teoriatik ariketetarakoa. Azalpen teorikoan, lehendabizi arauaren laburpena agertzen da; hots, Euskaltzaindiaren erabakia bera motz-motz. Azalpen zabalagoa nahi izanez gero, berriz, laburpen horretatik zuzenean Euskaltzaindiaren webgunera jotzeko aukera ere bada.\nHizkuntza berrikuntzarako proiektuak\nBiurdana institutuak, Hegoalde ikastolak eta Sanduzelai ikastetxeak egindako proiektuak\nCD-ROM honetan Zizur Nagusiko Erreniega ikastetxe publikoak, Berako Ricardo Baroja ikastetxe publikoak eta Igantzi, Etxalar eta Arantzako herri eskolek egin dituzten proiektuak aurkeztu nahi dizkizuegu. Lan hauek Euskara Zerbitzuak saritu ditu euskararen ahozkotasuna garatzeko proiektuen deialdian.\nEleaniztasuna hitzetik hortzera dabilen gaia da. Euskarazko irakaskuntza gero eta finkatuago egon arren, etorkizuneko nafarrek euskara eta gaztelania ezezik nazioarteko hizkuntza den ingelesa ere ezagutu eta erabili beharko dute. Hauxe bilakatu da gaur egungo erronka garantzitsuenetariko bat gure eskoletarako, hain zuzen, munduan eskura dagoen irformazioari ikasleek sarbidea izan dezaten ahalideratzea.\nIldo honetatik, 2000-2001eko ikasturtean Euskara Zerbitzuak bi ikastaro-mintegi antolatu zuen:”Hizkuntza Trataera Bateratua” eta “Hizkuntza Proiektuak: Euskararen ahozkotasuna lantzeko estrategiak”. Bertan, hausnarketa interesgarriak egin zirelakoan gaude, zuei eskaintzen dizkizuegunak.\nIkusteko egin klik hemen.\nFonoteka, ikastetxean zer egin eta ariketa proposamenak.\nEGA: 2019ko 2. deialdiko Ahozko Probaren behin betiko emaitzak\n2019ko abenduko buletina\n2019-2020ko 2. lauhilekoko euskarazko prestakuntza jardueretan izena emateko epea zabalik\nCopyright © 2019 · Monochrome Pro para Genesis Framework · WordPress · Hasi saioa


Dirulaguntzak, Udalekuak, Gazte Bulegoa, Gazteria\nHerriko elkarteek antolatutako udaleku, kirol kanpus eta kanpaldiak.\nSorosleen lan poltsa osagarria sortuko du Udalak\nArrasateko Udalak 2020 urteko sorosleen lan poltsa handitzeko oinarriak onartu ditu.\nArrasateko Udalak eta herriko hainbat eragilek hilabeteko egitaraua antolatu dute, aniztasunarekiko errespetuan, tolerantzian eta aukera berdintasunean sakontzeko\nHerritarrek aukeran izango dute ekintza sorta zabala maiatzaren 17tik ekainaren 8ra.\nSanjuanak 2022 kartel lehiaketarako arauak argitaratu ditu Udalak\nGazte Bulegoa, Kultura\nEgitarau oparoa Arrasaten, ardatz hartuta ‘Martxoaren 8a’ Emakumeen Nazioarteko Eguna, jendarte parekidea sustatzen jarraitzeko.\n•\tArrasateko Emakume Txokoak eta herriko eragileek ezagutzera eman dituzte lankidetzan antolatutako hainbat ekintza.\nHainbat ekintza Arrasaten, azaroaren 25aren harira\nEmakumeen* Kontrako Indarkeriaren Aurkako egunari begira, Arrasateko Emakume Txokoak, Mugimendu Feministarekin elkarlanean, egitarau berezia antolatu du “Nik sinisketan dotzut, eta punto” lelopean\n‘Administrazio Orokorreko Teknikari’ bat hautatzeko deialdia\nIzena emateko epea: azaroaren 5etik azaroaren 12ra bitartean (biak barne).\nUdalaren “Gazteen Enplegu Sustapena 2021”: izena emateko epea azaroaren 4 arte irekita\nUdalak iragarritako Enplegu Sustapen Plana 2021eko gazte langabeei erreserbatutako hiru lanpostuetarako hautaketa prozesuetan parte hartzeko izen-emate epea irekita dago; Lanbidek eta Europako Gizarte Funtsak, Gazte Enpleguko 2014-2020 Programa Operatiboaren esparruan gazte langabeak kontratatzeko deialdi hau finantziatuko dute\nArrasateko Udaleko ‘Euskaltegiko irakasle’ plaza bi betetzeko eskabide orriak aurkezteko epe berri bat ireki da\nArrasateko Udalaren langile plantillan hutsik dauden Euskaltegiko irakasleen bi plaza oposizio-lehiaketa bidez eta txanda irekian hornitzeko hautaketa prozesuaren deialdiaren 2. izen emate epea ireki da 2021-10-28an\nBi bisita gidatu urriaren 30ean ‘Gaba beltza’ ezagutzeko\n•\tBisita euskaraz 10:00etan izango da eta gazteleraz 11:00etan, Herriko Plaza Nagusitik abiatuta. 55 minutuko iraupena izango du bisita bakoitzak. •\tAurrez izena eman behar da BAZ-en 943 252 000 telefonora deituta edota www.arrasate.eus/ezagutu web atarian.\nUdal lan talderako peoien eta hainbat ofizialen lan poltsak sortuko ditu Udalak\nSHREC proiektua garatzeko eta dinamizatzeko teknikaria kontratatzeko hautaketa prozesua\nArrasateko Udalak SHREC proiektuaren eduki teknikoen lanketaz arduratzeko eta horrekin lotuta Jasangarritasun Energetikoari buruzko 4/2019 Legean ezarritako zehaztapenak garatzeko teknikari bat kontratatuko du presazko izaerarekin.


Lezoko EAJk du alkatetzaren atea; giltza PSE-EErena da : Oarsoaldeko Hitza\nLezoko EAJk du alkatetzaren atea; giltza PSE-EErena da\nLezoko EH Bildu eta PSE-EE, EAJk zer egin zain daude. Lehena alkatetza eskuratzeko, bigarrena Martiarenari botoa eman behar ote dion jakiteko.\nJesus Mari Martiarena.\nLarunbateko 11:30ean, udaletxean, egingo dute udalbatza berria osatzeko eta alkatea izendatzeko udalbatzarra. Maiatzaren 26ko udal hauteskundeetan EH Bildu garaile izan arren, litekeena da Jesus Mari Martiarenak EAJren zerrendaburua alkate izateko hautagaitza aurkeztea, eta hala balitz, Lezoko PSE-EEk HITZAri adierazi dio hori babestuko duela, hau da, aldeko botoa emango diola alkate izateko. EH Bilduk eta EAJk seina zinegotzi lortu dituzte, PSE-EEk bakarra. Sozialistek dute Martiarenari alkatetza emateko giltza; baina atea EAJk jarri behar du, hau da, Martiarenak adierazi behar du alkate izan nahi duela. Aterik gabe, giltza alferrik. Itxura osoa dauka, ordea, Jesus Mari Martiarenak hartuko duela aginte makila.\nOrdezkaritza lortu duten hiru alderdi nagusiekin harremanetan jarri da HITZA. EH Bilduren eta PSE-EEren erantzunak jaso ditu; EAJrena ez. Mikel Arruti EH Bilduko buruaren hitzetan, EAJrekin bilkura izan zuten udal hauteskundeen ondoren, “hauteskundeetan lezoarrek adierazi dute adostasunetara iritsi behar dugula, akordioak behar direla. Gu izan gara bozkatuenak, beraz, guri dagokigu alkatetzaz eta udal gobernuaz hitz egiteko urratsa egitea. Baina berriz ere diot, denekin hitz egiteko prest agertu gara, adostasunetara iristeko. Gainera, ni neu alkate izateko aurkeztuko nintzela adierazi genien”. Arrutik baieztatu du EAJrekin izandako bilkuran, jeltzaleek proposamenik ez zutela egin, “esan ziguten oraindik ez zutela egoeraren azterketa egin. Hori egindakoan hots egingo zigutela gaineratu zuten. Ez digute deitu”. Baina Arrutik uste du EAJk eta PSE-EEk akordioa egina dutela.\nLezoko PSE-EEren buru Jose Angel Sanchezek garbi hitz egin du: “EAJko hautagaiak bere burua alkate izateko aurkezten badu, PSE-EEk babesa eman behar dio. Kasu honetan, nik, zinegotzi bezala, botoa eman beharko nioke, eta emango diot”. Erabaki hori EAJk eta PSE-EEk goi mailan egin duten akordioaren barrukoa dela azaldu du Sanchezek, “hori Lezon ere aplikagarria da”. EAJk alkatetza lortuko balu, Sanchezek adierazi du bere asmoa dela gobernu taldeko kide izatea, “aurreko legealdian hala izan da, nahiz eta akordio espliziturik edo agiri idatzirik ez egon”.


Innovalanek buruko gaixotasunak dituztenak lanean txertatzen laguntzen du - Lantegi Batuak\nLantegi Batuak / Prentsa oharrak / Innovalanek buruko gaixotasunak dituztenak lanean txertatzen laguntzen du\nInnovalanek buruko gaixotasunak dituztenak lanean txertatzen laguntzen du\nINNOVALAN negozio-aukera berriak bilatzen dituen proiektua da, buruko gaixotasuna duten pertsonentzat enplegua sortzen duena, erantzun berritzaileen bitartez.\n*Sustatzaileak: INNOVALAN Argia Fundazioa, Asociación Vizcaína de Familiares y Enfermos Psiquiátricos (AVIFES), Hogar Izarra eta Osakidetzaren Bizkaiko Buruko Osasunaren Sarea, Emaus eta Bizitegi Elkartea, Lantegi Batuak, Eragintza Fundazioa, Bizkaiko Zientzia eta Teknologia Parkea eta Innobasque, Berrikuntzako Euskal Agentzia.*\n23.000 pertsonak dute Bizkaian buruko gaixotasunen bat, lan-munduan sartzea eragozten diena.\nGaur aurkeztu da Bizkaiko Zientzia eta Teknologiako Parkean Innovalan, buruko gaixotasuna duten pertsonen bizi-kalitatea hobetzeko lanean ari diren eta haiek lan-munduan sartzea sustatzen duten elkarteen eta erakundeen baterako ekimen bat**. Innovalanen helburu bikoitz hori lortzeko enpresen lankidetza funtsezko faktore bezala ageri da.\nProiektu honen erakunde sustatzaileak alor desberdinetatik datoz. Esaterako, buruko gaixotasuna duten pertsonak artatzeko sektoretik Argia Fundazioa dago, Asociación Vizcaína de Familiares y Enfermos Psiquiátricos (AVIFES), Hogar Izarra, Osakidetzaren Bizkaiko Buruko Osasunaren Sarea. Emaus eta Bizitegi Elkartea lanaren barrutikoak dira esklusio-egoeran dauden pertsonekin. Ahalmen urritasun mota desberdinak dituzten pertsonentzako enpleguaren barrutitik Lantegi Batuak eta Eragintza Fundazioak parte hartzen dute. Enpresa-mundutik Bizkaiko Zientzia eta Teknologiako Parkea dator eta berrikuntzatik, Innobasque, Berrikuntzako Euskal Agentzia.\nMunduko biztanleriaren %25ek buruko gaixotasunen bat du bizitzan zehar, Osasunaren Mundu Erakundeak (OME) agertu duenez. Bizkaian bizi diren pertsonen %2k, 23.000 bat pertsonak dute gaur egun mota horretako gaixotasunen bat. Pertsona horiek estigmatizaturik bizi dira eta horrek oraindik zailagotu egiten die lan-merkaturako sarbidea, halako moldez non %5 eta 10 bitartean bakarrik baitute lana, eta haietatik %5ek bakarrik era erregularrean. Gainera, %44k baieztatzen du nolabaiteko lan-bereizkeriaren bat izan duela, eta horrek nabarmen zailtzen die Osasuna berreskuratzea, zenbait txostenetan jasotzen denez.\nInnovalanen parte hartzen duten enpresek aukera dute beren lan-beharrak asetzeko eta kolektibo horren enplegagarritasun baxua murrizten aktiboki lankide izateko, bizi-kalitatea hobetzenlagunduz, ikuspegi berritzaile batetik eta Enpresa Erantzukizun Sozialaren (EES)gakoan. EESekiko sintonian, enpresek beren borondatez erabakitzen dute gizarte hobe bat lortzen laguntzea. Hartara, enpres-eredu berri bat sortzen ari dira, non ez duen soilik mozkinak haztearen printzipioak balio, baizik eta beste balio batzuk ere txertatzen diren, ingurumenarenak edo sozialak esaterako. Horregatik, proiektu hau sozialki berritzailea da enpleguaren helburua pertsona horien bizi-kalitatea hobetzeko bitarteko bezala planteatzen duten unetik.\nHartara, Innovalanek proiektu erkide bezala eratzen du bere burua, horrela buruko gaixotasuna duten pertsonentzako enplegua sortuko duten negozio-aukera berriak bilatuz, erantzun berritzaileen bitartez. Halaber, pertsona horien kontratazioa sustatzen du, enpresa-sektorea sentsibilizatuz eta hari laguntza emanez.\nInnovalanek honako kontratazio-alorrak ditu: lorezaintza, dokumentuen kudeaketa, arropa-garbiketa, aldaira eta garraio-sektorea, hondakin-kudeaketa, birziklaia, zuzeneko salmenta, eraikin-garbiketa, banaketa, nekazaritza ekologikoa, mugikortasun-zerbitzuak, aparkalekuen kontrola eta haietarako sarrera.\nHemen: www.innovalan.eu daude eskura argibide gehiago proiektu honi buruz eta zer egin langileak kontratatzeko.


Maila guztietako eta ontzi mota guztietarako (Raquero, Tornado, 470…) ikastaroak ematen dira, 15.000 pezetatik hasita (hogei ordu); baina irteera antolatuetan ere ikas daiteke eta horien prezioa 20.000 pezeta ingurukoa da (asteburuko). Bere kasa ibili nahi duenak tripulaziorik gabeko belauntzi batean sar daiteke, baina horretarako ezibestekoa da tripulatzaileetako batek gutxienez patroi titulua izatea. Poltsikoarentzat garestiagoa da, noski, belauntzia astebeterako alokatzea. Prezioa 145.000 eta 430.000 pezeta artekoa izango da, ontzi motaren, edukieraren eta patroiaren zerbitzurik sartzen den ala ez kontuan izanda.\nPiraguismoaren itsasoko modalitate honetan arreta berezia jarri beharra dago, untzia ez baita bat ere egonkorra. Hasierako ikastaroetan hainbat teknika berezi ikasten da kirol honetarako, adibidez, piragua irauliz gero gerriari kolpetik eragin eta palaren laguntzaz ur gainera irtetea lortzeko. Lau orduko hasiera ikastaroak, materiala barne, 7.000 pezeta inguru balio du eta trebatuta dauden ikasleek beren kasa aritzeko aukera ere badute, ontzia orduko 1.200 pezetaren truke alokatuta. Ekipo osoa erostea (kayaka, zaku iragazkaitzak, ontzia jaso eta lotzeko “kordinoa” eta ezinbesteko salbamendu-jaka) gutxienez 75.000 pezeta inguruko inbertsioa da.


Sopelako Udala - Sopelako Udalak lau edukiontzi jarri ditu tapoien bilketa solidarioa egiteko\nGris koloreko edukiontziak udaletxearen aurrean, Larrabasterran, Arrietaran eta Atxabiribil inguruan jarri dira.\nTapoien bilketarekin lortzen den dirua egoera ahulean dauden pertsonei eta kolektiboei edo proiektu solidarioetara bideratuko da. Lehen bilketa honetan jasotzen den diru guztia Sanfilippo Sindromea duten haurren familia eta lagunez osaturiko Euskadiko Sanfilippo Elkarteari emango zaio.\nSopelako Udalak lau edukiontzi berezi jarri ditu, plastikozko tapoien bilketa solidarioa sustatzeko helburuarekin. Ekimen honekin, ingurumena zaintzen laguntzeaz gain, auzotarrek hainbat arrazoi solidariotarako beren aletxoa jartzeko aukera izango dute. Birziklatzeko ohitura sortzea da helburua, bi balio garrantzitsu bateratuz: ingurumenarekiko kontzientziazioa eta elkartasuna.\nTapoien bilketarekin lortzen den dirua egoera ahulean dauden pertsonei eta kolektiboei edo proiektu solidarioetara bideratuko da. Lehen bilketa honetan jasotzen den diru guztia Sanfilippo Sindromea duten haurren familia eta lagunez osaturiko Euskadiko Sanfilippo Elkarteari emango zaio. Gaur egun, EAEn 7 kasu ezagutzen ditugu, bat Gipuzkoan eta beste sei Bizkaian, horietarik hiru anai-arrebak izanik. Estatu maila 70 kasu daude. Elkarte hau 2013ko abendutik Estatu mailan lanean ari den Stop Sanfilippo Fundazioarekin lanean dihardu. Gurutzetako Unibertsitate ospitalearekin ere lepo-lepo lanean ari da sendatzea eta ezagutarazteko bideak urratuz.\nEdukiontzi grisek diseinu edo irudi berezia dute, herritarrek modu errazean identifika ditzaten. Era berean, bota ahal izango diren artikuluen motari buruzko informazio-pegatinak izango dituzte, eta horiek guztiak poltsarik gabe eta soltean utzi beharko dira. Edukiontzi horiek gune hauetan kokatu dira\nEdukiontzietan etxean erabiltzen diren artikulu desberdinetako plastikozko tapoiak edo tapak utzi ahal izango dira. Bilketa Udalak egingo du, ondoren materiala plastikoak tratatzeko eta berreskuratzeko Lemoako instalazio batera eramateko. Mozkinak ongintzako erakunde eta kausetara bideratuko dira oso-osorik. Aipatzekoa da atal espezifiko bat ere prestatu dela Udalaren webgunean, non ekimen honekin lotutako informazio guztia jasotzen den.\nSopelako Udalak herritar guztiak animatu nahi ditu ingurumenerako onuragarria den ekintza solidario honekin bat egitera eta plastikozko tapoiak horretarako prestatutako lau edukiontzietako edozeinetan uztera.\n1. Ur-botilatxo, freskagarri, gaseosa, edateko jogurtenak …\n2. Tetrabrikenak (kartoirik gabe)\n3. Oliozko ontzienak\n4. Kafe, txokolate, kakao, kakao-krema poteenak…\n5. Gurin, igurzteko gazta, irasagarrarenak …\n6. Esnegain espraizko ontzienak\n7. Ketchup eta maionesa moduko saltsen ontzienak\n8. Garbitzaileen pistola, xaboi-banagailuenak …\n9. Bainugelako garbitzaileenak\n10. Zura garbitzeko moduko esprai-garbitzaileenak\n11. Arropa garbitzeko detergente eta leungarrienak\n12. Ontziak garbitzeko likidoenak\n13. Boligrafo eta errotuladoreenak\n14. Barrako kolarenak\n15. Bizarra mozteko apar poteenak\n16. Esprai, roll on… motako desodoranteenak\n17. Ahoko irakuzketenak\n18. Hortzetako pastenak\n19. Hortzetarako hariarenak\n20. Krema hidratatzaileenak\n22. Lurrin eta kolonienak\n23. Eskuoihal hezeen ontzienak\n24. Makilatxoen poteenak\n25. Bainurako gel, xanpuenak…


gure esku | Mondraberri Arrasateko Ataria\nGure Eskuk eta alor anitzetako beste 23 eragilek, Euskal Herrian inoiz egin den sinadura bilketa handiena bilakatu nahi dugu erreferendumaren alde berriz ere martxan jartzeko. Urriaren 31n, ALTXA! ekitaldi politiko eta kulturala eskainiko dugu, Gure Eskuren proiektuarekin bat egiten duten...\nMarijo - 2020-03-12 0\nKoronabirusaren ondorioz Kulturate bihartik aurrera itxita egongo delako. Gure Eskutik informatu digutenez, martxoaren 16an, astelehena, Kulturateko areto nagusian egin behar zuten Herri Ekimenaren aurkezpena atzeratu dute. Koronabirusaren ondorioz Kulturate itxita egongo da bihartik aurrera. Gauzak bere onera bueltatzen direnean...


Gasolindegia Lopidan (Araba), auto elektrikoak ultrarin birkargatzeko\nAzken eguneratzea: 2019/04/01 13:12 (UTC+2)\nTapia eta Imaz, inaugurazioan. Argazkia: Irekia\n2020rako Euskadin 4.800 ibilgailu elektriko matrikulatuta izatea nahi du Jaurlaritzak\nRenove plana, martxan: Ibilgailu efizienteagoak erosteko laguntzak eska daitezke\n% 80 igo da autoen eskaera Renove Plana hasi zenetik\nEAEko autoen 'renove plana'ren baldintzak eta betebeharrak\nGaurtik aurrera ibilgailu elektrikoak ultrarin birkargatzeko gune bat dago Lopidako (Araba) gasolindegi batean. Zortzi euroren truke, sei minutuan 150-200 kilometroko autonomia eskuratuko dute ibilgailuek.\nLopidakoa karga azkarreko lehen postua da Espainiako Estatuan, eta Europako hegoaldean zabaltzen duten lehenetarikoa. Guneak 700 kilowatteko gehienezko potentzia du, lau zutoinetan banatu ahal dena, ibilgailuen bateria ahalmenaren arabera. Hortaz, aldi berean bi auto edo lau kargatzeko aukera ematen du, hurrenez hurren, 350 eta 175 kilowattekin.\nGaur goizean inauguratu dute gunea. Ibil izeneko enpresak (Repsol eta EVE Energiaren Euskal Erakundeak bultzatutakoa) milioi erdi euro inbertitu du. Lopidako zerbitzugune horrek duen kokalekuarengatik aukeratu dute. Izan ere, leku estrategikoan dago: Frantziatik 130 kilometrora eta Madriletik 330era. Hala, birkarga bakarrarekin egin daiteke bi estatuen arteko ibilbidea.\nEuropako proiektu bati esker jarri dute Lopidako gune hori. Guztira, mota horretako 14 kargagune jarriko dituzte Europan; lau, Espainiako Estatuan. Gainerakoak A-1ean (Madril-Irun) eta A2-an (Madril-La Junquera) paratuko dituzte, tartean bat Ugaldebietan (Bizkaia).\nKargagune horiek edozein auto elektriko hornitzeko aukera ematen dute, Combo CCS (350 kilowatteraino) eta CHadeMo (gehienez 100 kilowatt) motako konektoreak baitituzte.\nTapia, adierazpenak egiten. Argazkia: Irekia\nTapiak trantsizio 'ordenatu eta errealista" baten alde egin du\nLopidako birkarga gunearen inaugurazioan honakoak izan dira, besteak beste: Arantxa Tapia Ekonomiaren Garapena eta Azpiegitura sailburua, Josu Jon Imaz Repsoleko kontseilari delegatua, Emiliano Lopez Achurra Petronorreko presidentea, Ramiro Gonzalez Arabako ahaldun nagusia eta Gorka Urtaran Gasteizko alkatea.\nTapiak gune horren inaugurazioaren garrantzia azpimarratu eta ohartarazi du mugikortasun elektrikorako trantsizioak "antolatua eta errealista" behar duela izan, trantsizioak antolatua eta errealista izan behar duela jabetuta. "Argi utzi nahi dut aipatzen ari naizen errealismoa ez dela aitzakiatzat hartu behar erlaxatzeko eta eraldaketa honi behar duen abiadura ez emateko", gaineratu du.\nSailburuaren esanetan, "planifikazioa ezin da dekretu bidez edo erregai jakin batzuen kontra eginez burutu. Gaur egun gauzak ezin dira modu bakar batean egin".


Indarkeria matxistaren aurkako kanpaina berria Añanako Kuadrillan – LAIA Eskola\nAguraingo kontakizun laburren VI. lehiaketa\nAñanako Kuadrillak eta berau osatzen duten Udalek kanpaina berri bat jarri dute martxan indarkeria matxistari aurre egiteko. “Emakumeenganako indarkeria matxistaren aurka, gehiago gara, kuadrilla gara. #EginBat” lelopean, gazteek sarean jardun dezaten sustatu nahi dute ekintzek, pertsona guztiek askatasunez agertzeko eta adierazteko duten eskubidearen alde. Genero-indarkeriaren aurkako Estatu Ituneko Funtsekin finantzatuta, Kuadrillak berak eta Arabako Foru Aldundiak ere lagundu dute bere antolakuntzan, Berdintasun, Lankidetza eta Kulturartekotasun Zerbitzuaren eta Laia sarearen bidez.\nEkimen honekin, Kuadrillak eta bertako udalek berdintasunaren aldeko eta indarkeria matxistaren aurkako konpromisoa erakutsi nahi izan dute. Aldi berean, herritarrak eta, bereziki, gazteak kontzientziatu nahi dituzte, indarkeria matxista Giza Eskubideen urraketa larria da eta. Horrez gain, emakumeen eta LGTBI kolektiboko pertsonen duintasunaren eta osotasun fisiko eta moralaren aurka egiten duen lehen mailako gizarte-arazo bat da baita ere.\nIndarkeria matxista ez da gertakari isolatu bat, sinesmen-sistema batean oinarritutako balio- eta jokabide-sare baten parte da, erroak emakumeak gizonen mende egotean hondoratzen dituena, eta, horrez gain, pertsonek gizarte honetan dituzten beste adierazpide eta portaera batzuk zigortzen dituena.\nSarean aritu, koadrila bat bezala\nKanpaina hau kaleko ekintza ibiltari batean gauzatzen da, eta Añanako biztanle guztien arteko interakzioa bilatzen du, batez ere gazteenan, indarkeria matxista identifikatu, prebenitu eta horri aurre egin diezaioten. Helburua da gazteenek sare eta koadrila moduan parte hartzea eta jardutea pertsona guztiek askatasunean agertzeko eta adierazteko duten eskubidea defendatzeko, eta, aldi berean, beren betebeharren eta erasoen aurrean erantzuteko duten beharraz kontziente izatea.\nKaleko ekintza honako hauek osatzen dute:\nBarbara Alca ilustratzaileak egindako komikiak indarkeria matxista, gorputz perfektuek eragindako presioa, maitasun erromantikoaren kontrola eta mitoak eta ziberindarkeria matxistak islatzen ditu, besteak beste.\nKancaneo inprobisazio-antzerkia: mikro-antzerkiko 5 piezaren bidez komikiaren istorioak antzeztuko dituzte.\nCocina de Guerrilla, Food Sound System, gastronomia eta musika proiektua. Kamioi ibiltaria. Sukaldaritza sozialeko formatu bat, elikaduraren aniztasuna sukaldean osagaiak nahastuz\nadieraziko duena. Bertaratzen diren guztiei dastaketa bat eskainiko zaie. Gainera, antzerkia amaitzean sukaldaritzako tailer parte-hartzaile bat egingo du.


Josu Bergara: "Jai giroan murgiltzeko kanta egin nahi izan dugu"\nJosu Bergara kantariak 'Errekara!' abestia sortu du, Eako jaietarako aproposa\nImanol Fradua / EA\nJosu Bergara kantari eatarra. DEIA\nBadira kanta batzuk leku konkretu eta egun konkretu batzuetarako aproposki sortzen direnak. Eta badira herriak non jaietarako kantak urte osorako kantak bilakatzen direnak. Ereserki izaterako kategoria lortzen dutenak. Mundakan Aratuste izan litzateke adibide. Zer esan Bermeoko Bermeoko portuan kantari buruz... edota Anteron txamarrotia lekeitiarrentzat. Eukal kostaldea tankera horretako kantaz josia dago. Horixe bera lortu nahi du Josu Bergara Aretxabaleta (Ea, Bikaia, 1979) abeslari eta konpositore bizkaitarrak, bere sorterriaren kasuan. Eako jaietarako martxa estiloko obra konposatu du, “herriari eskainitako opari” moduan. Eta hasteke diren San Juan jaietan -Erreka egunean, ekainaren 26an- Errekara izenburua izango duen obra honen aurkeztuko dute.\nBergarak egin ohi izan duen moduan, “nahiz eta zailtasunak ere izan diren sortze prozesuan”, eatarren laguntza izan du kanta sortzeko. Heritarren laguntza berebiziko izan du. Laburbiltzen duen moduan, “proiektua duela hiru urte lantzen hasi zen. Bilboko Kontserbatorioko irakaslea ohia eta piano-jotzailea den Agustin Bergara bere aitarekin batera”. Eta dioenez, “Sorozabal edo Sarriegik konposatutako martxetan inspiratuz, San Juan jaietarako musika berezia sortzea erabaki zuten”. Bidea ez da erreza izan, baina emaitza aurki plazaratuko dute.”Guk ere gure herriarentzat opari berezia konposatu nahi izan dugu. Gainera, sormen prozesua parte-hartzailea eta herritarra izatea nahi genuen, eta horretarako, gure ekimen honetan herriko (eta kanpoko) hainbat lagun eta ezagun elkartu ditugu”.\nBesteak beste, “Karmelo Landa Mendibe herritarrari proposatu genion abestiaren letra idaztea, eta berak hitz ederrak josi ditu, emozioz beteriko letra osatuz”. Ostean Bergarak Iholdi Beristain eta Naroa Gaintza abeslariak izan ditu bidelagun. Hirukotearena da ahots prin-tzipala. “Horrez gain, herritarrak osatzen duten koro batek kantatzen du. Grafikari dagokionez, Ramon Lejardi bedaroatar artistak ere, single-aren distribuzio digitalerako azala diseinatu du”.\nOstean, Josu Bergarak sortutako musika originala orkrestrarako moldaketan jardun dira. Mikel Nuñez Lauzirika piano-jotzaile durangarraren esku egon da berau. Eta grabaketa n“Ardoa Barrura Fanfarreak interpretazio musikala egin du. Basauriko Blue Bayou estudioan gauzatu dute, David Sanchez Damian teknikari eta produktorearen gidaritzapean”. Esandakoaren arabera, “beti bezala, plazer handia izan da berarekin lan egitea”. Horrez gain, Eako kantu poteoko taldea ere parte hartzera gonbidatu zuten, koroak grabatzera. “Guztion artean gindako lana izan da, oso gustora aritu izan gara kantaren sorkuntzan eta grabaketa prozesuan burubelarri”, dio Bergarak, “eta espero dugu eatarrek bere egitea eta ereserki bilakatzea- Eskertzekoa da jendearen inplikazioa izatea”, dio. “Oso argi geneukana zera izan da: abestiak melodia erraza, sinplea, garbia eta atsegina izan behar zuela. Uste dut lortu dugula, kanta herrikoia egitea lortu dugula”.\n“Errekara, errekara, ietarrok -Eako bizilagunek ietarrok jentilizioa erabiltzen dute-” dio kantak. Eta erreferentzia ugari egiten dizkio jaietako kontuei. Bergarak aurreratu duenez, “datorren ekainaren 26an estreinatuko da, herriko plazan”. Ostegun honetan ere, ekainaren 23an arratsaldeko 18:30etan, Josu Bergarak kontzertu akustikoa eskainiko du. Bada, Eak badu kanta berria, urteen poderioz ziur bere ikur bihurtzen duena. Eta eatarrek jaigiroa alaitzeko apropos erabiliko dutena.


Fagor Arrasatek 24 milioi inbertituko ditu eraldaketa digitaleko proiektuetan — TUlankide MONDRAGON\nEuropako Inbertsio Bankuak (EIB) 9 proiektu estrategiko finantzatzea onartu du; guztira, 24 milioi euroko inbertsioa izango da, eta Fagor Arrasatek 2021etik 2024ra bitartean garatuko ditu.\nProiektuek Inbertsio Estrategikoetarako Europako Funtsaren (EIF) laguntza dute, Junker Plana izenekoaren zutabe nagusia, eta Arrasaten (Gipuzkoa) egoitza duen kooperatibaren eraldaketa digitalean, ekoizpen-prozesuen automatizazioan eta automobilaren sektorerako material arin berriak prozesatzeko teknologien hobekuntzan sakontzera bideratuta daude.\nAsmo handiko plan horri esker, kooperatibaren lehiakortasuna bultzatu ahal izango da makina astunak eraikitzeko funtsezko barne-prozesuetan, bai eta makineria aurreratuaren eta zerbitzu digitalen garapena ere, Europako manufaktura-ehunaren sektore estrategikoen etorkizuneko erronkei erantzuteko.\nAsmo handiko plan horri esker, kooperatibaren lehiakortasuna bultzatu ahal izango da makina astunak eraikitzeko funtsezko barne-prozesuetan, bai eta makineria aurreratuaren eta zerbitzu digitalen garapena ere.\nIñaki Martinez Fagor Arrasateren Kontseilu Errektoreko presidenteak adierazi duenez, EIBren erabaki honek "babes irmoa ematen dio Fagor Arrasateren estrategiari, etorkizuneko proieketuei ekiteko beharrezkoak direlako funts horiek eta lehiakortasunean irabazi eta gure bezeroentzako erreferentzia liderra izatea ahalbidetuko digutelako”.\nFagor Arrasate munduko liderra da metalezko pieza konplexuak, konposatuak edo termoplastikoak fabrikatzeko materialen neurrirako soluzioen diseinuan eta fabrikazioan.\nFagor Arrasatek mundu osorako lan egiten du, eta bere bezeroen artean daude jatorrizko ekipoen fabrikatzaileak (OEM) eta Tier-1ak automobilgintza eta aeroespazialaren sektoreetan, baita forjaketa, burdina eta altzairu enpresak eta etxetresna elektriko eta metalezko altzarien lantegiak. Produktuen portafolioa berriz, honako hau da: prentsak eta erabiltzeko prest dauden estanpatzeko sistema osoak, xafla fabrikatzeko, prozesatzeko eta ebakitzeko lerroak eta xaflazko pieza konplexuak fabrikatzeko lerro oso bereziak.\nMundu osoan sei lantegi ditu Fagor Arrasatek, eta hirurogeita hamar herrialde baino gehiagotara banatzen ditu bere produktuak: automobilen fabrikatzaile nagusiak, Tier hornitzaileak, altzairuzko edo aluminiozko bobinen eta xaflen prozesadoreak, pieza forjatuen edo altzairu ijeztu elektrikoaren ekoizleak eta etxetresna elektrikoen eta metalezko altzarien fabrikatzaileak.


Irudienea archivos - Page 3 of 22 - Topagunea\nXVII Laburbiran izena emateko epea zabalik\nEuskaltzaleen Topagunea\t- 19/11/22\nHamarkadatik gora ibiltari, euskarazko zinemagintzako pieza freskoak erakutsiz, herriz herri. Halaxe jarraitzen du Laburbirak, mugimenduan, gure lurrotan zein Euskal Herritik kanpo, euskarazko zinegintzan sortzen ari denaren dosi txikiak zabalduz. Duela hiru urtetatik edozein sortzailek bidali ahal digu bere lana, Laburbirarako aukeraketan parte hartzeko. Urte osoan zehar jasotzen ditugu jendeak bidalitako lanak eta abendua-urtarrila inguruan egiten da […]\nAurkeztu dugu Irudienea 2019ko programazioa\nEuskaltzaleen Topagunea\t- 19/11/20\nBagatoz beste urte bat programazio anitz eta ikusgarriarekin. Irudienean istorioez jositako egitaraua prestatu dugu. Zugaza zinemetan, goizeko 11:00etatik 21:00ak arte, 10 orduz jarraian, proiektoreak martxan izango ditugu. Mundu digitalak oso presentzia nabaria izango du aurten Irudienean. Hiru websail- serie digital aurkeztuko dira: Tantaka ( lehen alearen aurkezpena) , Pikuak ( gazteen arteko harreman fikzioa: sexua, […]\nAmancay Gaztañagak eta Lara Izagirrek aukeratu dituzte Benito Ansola V. Sariko hiru finalistak\nEuskaltzaleen Topagunea\t- 19/11/06\nAmancay Gaztañaga sortzaileak eta Lara Izagirre zuzendariak Benito Ansola V. Sarietan finalista izango diren hiru lan aukeratu dituzte atzo ospatutako bileran. Epaimahaikide hauekin batera Johana Olabarria, Euskaltzaleen Topaguneko ikus-entzunezkoen arduraduna eta Aitor Gametxo Euskal Zine Bilerako koordinatzailea izan dira antolatzaileen ordezkari gisa. Aukeratutako hiru proiektu hauek azaroaren 30ean Lekeition ospatzen den 42. Euskal Zinema Bileraren […]\nMarilin taldearen “Urak dakarrena” lanak irabazi du 15. Kameratoia Lekeition\nEuskaltzaleen Topagunea\t- 19/10/27\nUrriaren 25etik 27ra bitartean ospatu den 15. Kameratoiko lehen saria Marilin talde ondarrutarraren “Urak dakarrena” laburmetraiak irabazi du. Guztira 9 lan aurkeztu dira Euskaltzaleen Topaguneak Lekeitioko Euskal Zine Bilerarekin batera antolatzen duen ikus-entzunezko rally honetan. Itxaso Paia, Euskaltzaleen Topagunetik eta Ibon Noya, Lekeitioko udaleko Kultura Saileko teknikariak edizio honetako giro ona eta lanen kalitatea nabarmendu […]\n15. Kameratoia motorrak berotzen hasiko da urriaren 25ean\nEuskaltzaleen Topagunea\t- 19/10/22\nUrriaren 25ean arratsaldeko 19etan hasiera emago diogu 15. Kameratoiari online gaia emanaz. Ikus-entzunezko lana osatzeko sartu behar dituzuen ezaugarriak urriaren 26an emango zaizkizu goizeko 10etatik 12etara bitartean Lekeitioko Kultur Etxean. Hurrengo egunean, urriaren 27an eguerdiko 12etan entregatu behar dituzue lanak Ikusgarri Zine Aretoan. Antolakuntzak zuon eskura jarriko dituzte ikus-entzunezko muntaia egiteko azpiegiturak Kultur Etxean bertan. 15. Kameratoia adrenalina […]


Kuadrillek giro onean igaro zuten eguna | El Diario Vasco\nTolosa GoierriKuadrillek giro onean igaro zuten eguna\nKuadrillek giro onean igaro zuten eguna\nGiro ederrean ospatu zen herritarren paella bazkaria. / YARZA\nYARZA BERROBI. Lunes, 28 agosto 2017, 07:53\nAdin guztientzako ekitaldiak izan ziren atzo Berrobiko sanagustinetan. Goizean haurrek ederki pasa zuten Gorritiren ikuskizunarekin, txikienak ponietan ibiliz eta gaztetxoak zezentxoen aurrean korri egitera ausartuz.\nGazte eta helduek, berriz, paella txapelketan parte hartu zuten, aurten eskolako estalpean egin zena. Kuadrilla ezberdinetako sukaldariek gogoz prestatu zuten paella, gero guztien artean dastatu zutena. Bide Ona elkarteko kideek ere izan zuten bazkaria, elkarteko eguna zela eta. Bazkalondoren, haurrek eta gaztetxoek aurpegia margotzeko aukera izan zuten, gurasoek antolatutako tailerrean. Tximeletak, tigreak, spiderman-ak, piratak... denetarik ikusi ahal izan zen, eta segidan BerroBingo jokoa antolatu zen, lehengo urteko arrakasta ikusirik.\nEderki pasa zuten haurrek herri kirol saioan Karlos García Otegi (Propietario del hotel Igartza): «En verano trabajamos a tope con turistas y empresas»


Desafioa bihar hasi eta, hilaren 24a bitartean izango da. Joan den urteko ekimenaren bilana ezinhobea izan zela esplikatu digute Urruñako San Franzisko Xabier ikastetxeko irakasleek. Eta oroitarazi dute, ekimen sinbolikoa baino gehiago dela, eta zein garrantzitsua den 12 urte arteko haurrengan pantailak ahal bezainbeste urruntzea.\nHelburu horrekin aurtengoan beraz, ekimena zabaldu nahi izan dute, eta ekimen hontan, Euskal Herriko, Biarnoko, Vendeako edota Pariseko herriak ordezkatzen dituzten, eskola publiko eta pribatu, mediateka, museo, elkarte edota CAF bezalako egiturek ere parte hartuko dute desmartxa hontan.\nGure eskualdean, pantailak 10 egunez alboratzeko erronka onartu duten 1.000 haur inguruk parte hartuko dute. Hendaiako Saint Vincent eskola eta kolegioko 608 ikaslek, eta Urruñako Kimua haur eskolako 21 haur eta haien 10 familiek, eta joan den urtetik errepikatzen duten San Frantzisko Xabier ikastetxeko 332 ikasleak.\nAlbiste hau Antxetak argitaratu du eta CC-by-sa lizentziari esker ekarri dugu ARGIAra.


Ultra Bra - Wikipedia, entziklopedia askea.\nUltra Bra pop-rock musika talde finlandiarra izan zen. Ultra Bra 1994an sortu zen eta 2001ean banandu egin ziren. Kantuen hitzak finlandieraz idazten zituzten eta, horregatik, musika taldeak ez zuen lortu arrakastarik Finlandiatik kanpora.[erreferentzia behar]\nKerkko Koskinen (en)\nBerez Ultra Braren abestien gaiak politikoak ziren. Ezkerreko ideologia zuen musika taldeak.\nKerkko Koskinen zen taldeko burua eta kasik abesti guztiak berak konposatu zituen. Anni Sinnemäki, gaur egun Liga Berdeko politikaria eta Helsinkiko zinegotzi ohia, musika-taldearen abestigile ospetsuena izan zen.\n1996. urtean lehen diskoa argitaratu zuten. Vapaaherran elämää (Baroiaren bizia) deitu zioten. Hurrengo urtean bigarren diskoa, Kroketti, atera zen. Disko horrek arrakasta handia izan zuen. Disko horretan daude, adibidez, Sinä lähdit pois (Joan egin zinen) eta Minä suojelen sinua kaikelta (Guztiarengandik babestuko zaitut) abestiak. 1999an eta 2000an disko bana argitaratu zituzten, Kalifornia eta Vesireittejä (Ubideak), eta gero, 2001ean Sinä päivänä kun synnyin (Jaio nintzen egunean) disko-bilduma argitaratu zuten. Urte berean Ultra Bra desegin egin zen.\nAzken aldaketa 23 abendua 2019(e)an, 11:04(e)tan\nOrriaren azken aldaketa: 23 abendua 2019, 11:04.


Udalak diru-laguntzak emango ditu Alde Zaharreko lokaletan establezimenduak zabaltzeagatik\nBerriak Udalak diru-laguntzak emango ditu Alde Zaharreko lokaletan establezimenduak zabaltzeagatik\n2017/11/10, Ostirala - 10:09\nJavier Zubizarreta eta Sara Rodriguez.\nUdalak iaz jarri zituen marxan diru-laguntza hauek ekintzailetasuna sustatzearekin batera, Alde Zaharreko lokalak berreskuratzeko asmoz. Iaz bost establezimenduk jaso zuten laguntza estrainekoz.\n20.000 euroko partida du Udalak aurtengorako. Laguntzak lokalaren alokairua ordaintzeko direnez, baldintzetako bat da ekintzaileak edo merkatariak lokalaren jabearekin duen kontratuak gutxienez hiru urteko iraupena izatea.\nOnuradunek hiru urtez jarraian jasoko dute laguntza. Lehenengo urtean, alokairuaren kostuaren %75a, gehienezko kopurua hileko 300 eurokoa delarik. Bigarren urtean, kostuaren %50a, gehienez 250 euro jasoko dituztelarik hilean. Hirugarren urtean, berriz, alokairuaren %25a lagunduko da diruz eta gehienez 125 euro jasoko ditu ekintzaileak.\n“Denok onartzen dugu komertzio txikiak bizitza ematen diela kaleei eta horixe da Alde Zaharrean nahi duguna, lokal hutsak berreskuratzea herriko bihotza delako”, dio Javier Zubizarreta alkateak.\nBere aldetik, Herrixen Merkatari Elkarteko teknikari Sara Rodriguezen hitzetan, “eskertzeko laguntza da. Hasierako urteak gogorrak dira merkatarientzat, negozioa martxan jartzeaz gain bezeroen fidelizazioa lortzen ahalegindu behar dute eta hori ez da egun batetik bestera lortzen. Denbora behar da. Horregatik, diru-laguntza hauen abantaila bat da hiru urterako ematen direla”.\nUdalak eskatzaileen artean balorazioa egingo du eta finkatuta dituen irizpideen arabera banatuko ditu laguntzak. Besteak beste, negozioaren originaltasuna, aurreikusitako inbertsioa, sortutako lanpostuak edota alokairuaren prezi


Cayman merkatari kontua linean | Berehalako onespena merkatariaren kontua\nEtxea Enpresa eratzea Jurisdikzioak Kaiman Uharteak Merkatari kontua linean\nKaiman merkatariaren kontuaren tasak\nCayman-i dagokionez, PayCEC merkatari kontua gomendagarria da jurisdikzio honetarako, ondorengoak Paypal, Firstdata eta abar dira.\nKaiman enpresak merkantzia kontua banku batzuekin aplikatzeko gai da: EPB, PPB, Boslil, Maubank.\nEnpresa kudeaketarako tresna analitikoekin aginte panela\nKaiman oinarritutako konpainiek aukera ugari dituzte Merkatari Kontua erregistratzeko. Herrialdeak Kaiman Uharteetako Diru Agintaritzak zuzentzen duen erregulazio erregimen sendoa ez ezik mundu mailan ospe handia du finantza zerbitzuen zentroa ere bada. OneIBC-k ohore handia du Cayman enpresak nazioarteko erakundeetako merkatari kontu fidagarriekin bat egiteko eta aurrera egiteko, nazioarteko erakundeen merkataritza kontu fidagarriarekin: PayCEC, Stripe, Paypal, Firstdata.\nBezeroak eskubidea badu - Merkataritza Kontuaren eskaera onartzen dugu Banku Komertzialen bidez, hala nola: EPB, PPB, Boslil, Maubank.\nKaiman enpresen ordainketa-fluxu sendoak eta akatsik gabeak\nKaiman oinarritutako enpresarentzako bermea, bezeroaren txartelaren datuak kudeatzen ez dituelako. Guztia PayCEC prozesadoreen sarearen bidez egiten da.\nMundu osoko txartelen prozesadoreak (VISA, MASTER, AMEX, JCB, UNION) moneta askorekin (USD, AUD, SGD, EURO, HKD ..) eskuragarri daude.\nIzapide txikiagoak, sorpresa kuotak eta PCI betetze prozedura nahasiak ezabatzen dira\nOrdainketa Plataforma berriak, funtsezko funtzionalitateak dituztenak.\nPrezioen egitura erakargarria merkatuan, ez da inolako gordailurik behar edo erreserba iraunkorra\nMerkatari kontua nola aplikatu\nLortu zure Cayman kontua erraz 5 minutu baino gutxiagotan.\nBidali ZUZENEKO kontuaren eskaera Cayman Merchant Active Form linean betez.